5 Negara Penduduknya Paling Stress Dalam Dunia

"Aku tensionlah, aku stress, aku benganglah!" Ayat itu kerap sekali kedengaran disebutkan oleh individu-individu di sekeliling kita. Rungutan berkenaan hidup yang dianggap kurang memuaskan kerap menjadi topik perbincangan individu yang kurang selesa dengan hidupnya.

Persoalannya - adakah hidup kita di Malaysia ini terlalu teruk, sehinggakan ramai yang senantiasa stress? Bagaimana pula dengan masyarakat lain di luar sana? Berikut adalah sedikit perkongsian berkenaan kajian tahap stress di beberapa negara di seluruh dunia.

Mungkin anda salah seorang yang percaya Malaysia ini teruk. Semua tentang Malaysia buruk dan memalukan. Anda juga mengidamkan agar ada peluang terbuka kepada anda, agar anda dapat berhijrah ke negara lain yang menawarkan kehidupan lebih bahagia tanpa beban. Mengikut kajian Bloomberg melalui laporan yang dibentangkan melalui kajian yang dijalankan di kesemua negara, berjaya menyenaraikan tahap stress yang dihadapi oleh penduduk negara-negara tersebut.

Dengan menggunakan 7 pembolehubah sebagai ukuran iaitu kadar kes jenayah bunuh, kos sara hidup, ketidak seimbangan pendapatan berdasarkan indeks GINI, kadar korupsi, kadar pengangguran, tahap pencemaran dan jangka hayat penduduk, senarai itu berjaya dilaporkan.

Walau demikian, Bloomberg menetapkan hanya negara yang melaporkan ketujuh-tujuh pembolehubah itu akan disenaraikan menyebabkan hanya 73 negara tersenarai. Malangnya, ini membuatkan Malaysia tidak menjadi antara negara yang dilaporkan.

Berdasarkan informasi yang ada, 5 negara disenaraikan sebagai 5 negara paling stress di dunia dengan Nigeria dinobatkan selaku negara nombor satu di antara kesemua negara, berikutan tahap pendapatan penduduk yang lemah, kadar pengangguran yang tinggi, jangka hayat pendek dan tahap pencemaran yang buruk.

Afrika Selatan menduduki tangga kedua walaupun mempunyai tahap pendapatan lebih tinggi, kerana Afrika Selatan mencatatkan tahap jenayah bunuh yang tinggi serta mempunyai ketidak seimbangan pendapatan penduduk yang amat besar.

El Salvador yang merupakan antara negara paling berbahaya di dunia berikutan kadar jenayah bunuh tertinggi dalam senarai, menduduki tangga ketiga, disusuli Mongolia yang menghadapi masalah pencemaran udara paling teruk dalam kajian dan akhir sekali Guatemala.

Tempat ke enam hingga sepuluh diisi negara Colombia, Pakistan, Jamaica, Macedonia dan Bolivia.

Dalam membandingkan persamaan di antara kelima-lima negara yang dilaporkan paling baik untuk didiami serta kurang stress pada penduduknya, terdapat beberapa persamaan yang dapat dilihat.

Kesemua lima negara terbaik mempunyai tahap jenayah yang rendah, pendapatan yang tinggi, jurang pendapatan penduduk yang seimbang, kadar pengangguran dan pencemaran yang rendah seterusnya membawa kepada jangka hayat yang lebih panjang.

Norway diletakkan sebagai negara paling baik di antara kesemua negara kajian, dengan kadar jenayah antara yang terendah dalam senarai. Tempat kedua pula dimiliki negara Luxembourg yang jarang kita perkatakan sebagai salah satu destinasi popular. Switzerland menduduki tempat ketiga, diekori Sweden dan akhir sekali Australia yang kerap kali disebut rakyat kita, sebagai salah satu destinasi impian masing-masing. Jadi, apa pula pandangan anda? Adakah anda antara individu yang mengidamkan dapat hidup dengan tenang seperti di negara Norway atau anda merasakan Malaysia sebenarnya 'not bad' juga? Adakah anda salah seorang yang memerlukan stress untuk membuatkan anda bergerak?

Berdasarkan andaian penulis, seandainya Malaysia layak disenaraikan dalam kajian, berkemungkinan besar negara kita akan berada di tengah-tengah senarai tersebut. Walaupun begitu, penulis tetap berpendapat berpeganglah pada pepatah - hujan emas di negeri orang, hujan batu di negeri sendiri, lebih baik di negeri sendiri.


6 Wanita Paling Tua Di Dunia Yang Pernah Melahirkan Anak

Anak merupakan pelengkap bagi sesebuah rumah tangga. Mereka dilahirkan sebagai penyeri, namun tak semua pasangan mampu merasai nikmat tersebut.

Dalam tahun-tahun kebelakangan ini, usia purata ibu-ibu kali yang melahirkan anak pertama telah meningkat dengan pesat dan banyak laporan mengatakan bahawa wanita kini lebih cenderung untuk mempunyai anak pertama mereka pada awal usia 30-an.

Namun, purata masih sekitar usia 28 tahun. iluminasi.com kongsikan 6 wanita paling tua yang pernah melahirkan anak.

Pada tahun 2010 dan berusia 66 tahun, Bhateri Devi Singh melahirkan kembar tiga.

Bhateri melahirkan bayinya selepas menerima rawatan IVF dari Pusat Kesuburan Kebangsaan di Haryana, India, yang dikenali sebagai kemudahan rawatan kontroversial kerana ia telah membekalkan rawatan kepada kebanyakan wanita lain dalam senarai ini.

Dr Anurag Bishnoi, yang mengawasi rawatan Bhateri, berbangga dengan apa yang dicapai pusat kesuburan itu.

Bhateri Singh dan suaminya, Deva, telah cuba untuk memulakan sebuah keluarga sejak mereka pertama kali berkahwin lebih 40 tahun yang lalu dan Deva berkata bahawa dia gembira menjadi bapa buat kali pertama walaupun di usia yang lanjut.

Wanita Romania, Adriana Iliescu merupakan wanita ke-4 tertua yang pernah melahirkan anak.

Adriana Iliescu berumur 66 tahun ketika dia melahirkan bayi pada awal tahun 2005. Dia cuba hamil anak melalui kaedah IVF selama 9 tahun.

Semua orang menyangka bahawa dia akan melahirkan anak kembar tiga, tetapi seorang daripada kembar tersebut mati dalam rahim dan yang kedua mati selepas dilahirkan.

Adriana sentiasa mahukan anak, tetapi dia tidak mampu untuk mengandung secara semula jadi.

Pada Januari 2005, pada usia 66 tahun dengan bantuan IVF, dia melahirkan seorang anak perempuan diberi nama Eliza dengan berat 1.36 kilogram.

Menurut Guinness Book of Records, ibu tertua di dunia adalah Maria del Carmen Bousada Lara dari Sepanyol, yang lahir pada tahun 1940.

Tanggal 29 Disember 2006, di sebuah hospital di Barcelona, dia melahirkan sepasang kembar lelaki dengan bantuan pembedahan cesarean.

Ketika melahirkan, Maria berusia 66 tahun dan 358 hari. Kanak-kanak itu dikandung dengan bantuan IVF di klinik California menggunakan bahan-bahan sumbangan. Untuk membiayai kos ini, Maria terpaksa menjual rumahnya di Sepanyol.

Malah, dia menipu doktor dengan mengatakan bahawa dia bukan berusia 66 tahun, tetapi hanya 55 tahun.

Ibu Maria hidup sehingga usia 101 tahun dan Maria berpendapat bahawa dia bernasib baik kerana memiliki genetik ibunya.

Keluarganya mengkritiknya, menggelarkan keputusannya sebagai "mementingkan diri sendiri", tetapi dia mempertahankan dirinya, mengatakan bahawa "setiap keputusan mempunyai tempohnya sendiri."

Walau bagaimanapun, Maria meninggal dunia akibat kanser ovari pada 11 Julai 2009, 3 tahun selepas melahirkan pasangan kembar tersebut.

Malangnya, dua ibu India tertua - Rajo Devi dan Omkari Panwar tidak disenaraikan dalam Guinness Book of Records sebagai antara ibu paling tua di dunia kerana mereka tidak mempunyai dokumen rasmi yang mengesahkan umur mereka.

Malah, Omkari Panwar tidak mempunyai sijil kelahiran anaknya. Kedua-dua wanita tersebut berusia 70 tahun ketika melahirkan anak.

Ketika itu, Rajo adalah ibu tertua yang diketahui dan mendapat perhatian antarabangsa. Dia mampu mengandung selepas menerima rawatan IVF pada usia 69 tahun, tetapi hampir mati dalam proses itu.

Pada usia 69 tahun, mereka sudah bersedia dari moral dan kewangan untuk prosedur IVF.

Percubaan itu berjaya. Pada tahun 2008, pasangan itu mempunyai anak perempuan yang sihat, tetapi kesihatan ibunya terjejas teruk.

Kehamilan tersebut bermasalah, kelahiran bayi berakhir dengan pecah rahim dan pembedahan Cesarean serta tempoh pasca operasi juga sangat sukar.

Ibu tersebut berharap selepas kematiannya bayinya itu tidak akan dibiarkan sendirian kerana dia mempunyai banyak saudara mara.

Daljinder Kaur menjadi tajuk berita antarabangsa pada awal 2016 kerana melahirkan seorang bayi lelaki pada usia 72 tahun.

Bayi tersebut yang dinamakan Arman adalah anak pertama Daljinder dan suaminya yang berusia 79 tahun, Mohinder Singh Gill.

Selepas hampir 5 dekad perkahwinan, Daljinder akhirnya dapat mengandung selepas menjalani rawatan IVF selama 2 tahun.

Walaupun Kaur berkata bahawa dia berumur 70 tahun, hospital di mana dia menerima rawatannya meletakkan usianya sebagai 72 tahun. Ini kerana ramai orang di India tidak tahu usia mereka yang tepat kerana mereka tidak mempunyai sijil kelahiran.

Dr. Anurag Bishnoi, doktor yang memberikan khidmat rawatan kesubuhran kepada Daljinder, telah dikritik oleh doktor lain dan pakar kesuburan kerana memberikan rawatan IVF kepada seseorang yang sangat tua seperti Daljinder.

Pengkritik bimbang bahawa kejayaan Daljinder akan memberikan jangkaan yang tidak realistik kepada wanita tua lain yang berharap mempunyai anak.


Bagaimana J.M Barrie Menjadikan Pancaroba Hidupnya Sebagai Inspirasi Watak Peter Pan

Pada tahun 1902, seorang penulis berusia 37 tahun dari Scotland, J.M Barrie, telah memperkenalkan watak seorang kanak-kanak lelaki yang tidak mahu membesar menjadi dewasa bernama Peter Pan di dalam novelnya bertajuk The Little White Bird.

Novel itu merupakan satu kejayaan besar baginya dan telah diadaptasikan ke lakonan pentas sejurus sahaja selepas novel itu diterbitkan. Akan tetapi, dari manakah Barrie mendapat ilham untuk menulis kisah yang begitu popular dan telah diadaptasi dalam banyak filem dan animasi sehingga hari ini?

Segalanya bermula pada tahun 1897 apabila Barrie sedang membawa anjingnya berjalan-jalan di sekitar Kensington Gardens di London. Ketika itu dia telah bertemu dengan dua orang kanak-kanak lelaki, George dan Jack Llewelyn Davies yang berusia lima dan empat tahun.

Kanak-kanak itu ditemani oleh pengasuh mereka yang juga membawa adik lelaki mereka yang baru dilahirkan, Peter. Barrie mendapati bahawa kedua-dua beradik itu mempunyai perwatakan yang menarik lalu berkenalan dengan mereka.

Tidak lama selepas itu, Barrie menjadi kawan rapat dengan semua ahli keluarga Llewelyn Davies. Dia banyak menghabiskan masa dengan anak-anak keluarga itu yang menjadi inspirasinya untuk menulis kisah Peter Pan.

Pada tahun 1900 dan 1903, pasangan Arthur dan Sylvia Llewelyn Davies dikurniakan lagi dua orang cahaya mata lelaki iaitu Michael dan Nico. Sylvia adalah anak perempuan kepada penulis dan kartunis George du Maurier dan kakak kepada pelakon Gerald du Maurier.

Walaupun Barrie telah berkahwin sebanyak dua kali, tetapi dia tidak dikurniakan cahaya mata. Barrie mencurahkan kasih sayangnya kepada kelima-lima anak lelaki keluarga Llewelyn Davis yang memanggilnya dengan nama Uncle Jim.

Barrie sering menghiburkan mereka dengan cerita-cerita rekaannya yang digunakannya untuk menghasilkan kisah Peter Pan. Penulis itu mendakwa watak itu merupakan gabungan daripada kelima-lima orang adik-beradik itu.

Walau bagaimanapun, terdapat teori mengatakan bahawa watak Peter Pan itu sebenarnya diinspirasikan semasa zaman kanak-kanak Barrie sendiri. Abangnya, David, telah meninggal dunia dalam kemalangan luncur salji ketika berusia 13 tahun. Dalam memori Barrie, abangnya itu kekal sebagai seorang kanak-kanak yang tidak pernah membesar.

Pada tahun 1911, selepas lebih daripada satu dekad bersahabat dengan keluarga Llewelyn Davies, Barrie menghasilkan sebuah novel penuh berjudul Peter and Wendy.

Malangnya, satu tragedi telah menimpa menimpa keluarga Llewelyn Davies. Arthur yang merupakan bapa kepada lima orang kanak-kanak lelaki itu telah meninggal dunia pada tahun 1907 akibat kanser tulang.

Hanya tiga tahun selepas kematian bapa mereka, ibu mereka iaitu Sylvia juga meninggal dunia akibat kanser. Ketika itu, Barrie tampil menjadi penjaga kelima-lima orang adik beradik Llewelyn Davies dan memberi sokongan kewangan kepada mereka.

Walaupun keluarga itu menjadi inspirasi kepada penghasilan watak Peter Pan yang menjadi kegemaran umum sepanjang masa, namun tragedi yang menimpa keluarga itu seolah-olah sebuah sumpahan.

Anak sulung keluarga Llewelyn Davies iaitu George, telah memilih untuk menjadi sukarelawan dan berkhidmat sebagai seorang pegawai tentera British semasa Perang Dunia Pertama. Malangnya dia telah terkorban pada tahun 1915 ketika hanya berusia 21 tahun.

Manakala John Llewelyn Davies, anak kedua keluarga itu pula tidak seperti abang dan adiknya. Dia sering meremehkan Barrie dan menganggap penulis itu cuba mengambil tempat bapa mereka setelah kematiannya.

John meninggal dunia pada usia 65 tahun akibat penyakit paru-paru, setengah tahun sebelum adiknya Peter yang merupakan anak ketiga pasangan Arthur dan Sylvia membunuh diri.

Peter yang meminjamkan namanya untuk watak terkenal itu tidak pernah dikaitkan sepenuhnya dengan kemahsyuran Peter Pan. Malah, dia tidak dapat melupakan perasaan kecewanya apabila merupakan satu-satunya adik-beradik Llewelyn Davies yang tidak dimasukkan namanya ke dalam wasiat Barrie.

Pada tahun 1960, Peter yang berusia 63 tahun ketika itu adalah seorang pemabuk dan sering mempunyai masalah kesihatan. Dia kemudian mengetahui bahawa isteri dan tiga orang anak lelakinya telah menghidap penyakit Huntington yang membawa maut. Akibat tertekan, dia telah membunuh diri dengan terjun di hadapan sebuah kereta api bawah tanah London.

Michael Llewelyn Davies pula adalah anak keempat keluarga itu merupakan seorang pelajar di University of Oxford. Pada tahun 1921, dia telah dilaporkan mati lemas ketika berenang di Sungai Thames, London. Rakan baiknya Rupert Buxton juga mati lemas bersama-sama dengan Michael.

Michael digambarkan sebagai seorang budak yang cemerlang dan ditakdirkan untuk menjadi seorang yang hebat. Dia juga dianggap sebagai pengaruh besar dalam penciptaan watak Peter Pan. Barrie itu begitu sedih dengan kematian Michael kerana mereka berdua amat rapat.

Akhir sekali ialah Nico, anak bongsu dalam keluarga Llewelyn Davies. Dia hidup lebih lama berbanding abang-abangnya dan meninggal dunia pada tahun 1980 ketika berusia 76 tahun. Pada tahun 1978, dia berkhidmat sebagai perunding kepada penulis Andrew Birkin dalam penghasilan siri mini Peter Pan : The Lost Boys untuk BBC.


Sejarah Istana Himeji Jepun : Lokasi Asal Perigi Okiku Tempat Sadako Dibuang

Kebiasaannya, istana-istana di Eropah sering dikaitkan dengan perperangan. Ia menjadi benteng yang tidak dapat ditembusi musuh dan mempunyai sejarah panjang sebagai tempat pertempuran. Namun, hal-hal ini tidak berlaku dengan Istana Himeji di Jepun.

Struktur Istana Himeji ini berkembang ketika Jepun berada dalam kekacauan dan kemelut politik. Namun, bangunan yang mengagumkan tinggalan masyarakat feudal Jepun ini masih dipelihara dengan baik dan menjadi lambang keamanan negara.

Istana yang terletak di bandar Himeji ini dibina di punca bukit Himeyama dan menguasai pemandangan langit Jepun sejak dari tahun 1346 lagi. Antara nama lain yang diberikan kepada istana ini adalah Shirasagiro (bangau putih) atau Hakurojo (hering putih) kerana seni bina luarannya yang menyerupai sayap haiwan itu.

Struktur sokongan utama istana ini terdiri daripada susunan ringkas dan sebahagian besarnya diperbuat daripada kayu. Tiang-tiang utama ini setinggi 87 kaki, merentas dari diameter sekitar 38 inci pada pangkalnya. Salah satunya kayu ini diperbuat daripada pohon fir dan yang lainnya pula daripada pohon siprus.

Istana Himeji masih lagi berdiri teguh sehingga hari ini kerana pertukangan yang baik dan banyak kerja membaik pulih telah dilakukan berabad-abad lamanya. Istana ini juga telah dilabelkan sebagai salah satu Tapak Warisan Dunia oleh UNESCO.

Hakikatnya, istana itu masih bertahan sehingga kini merupakan salah satu keajaiban bersejarah. Istana Himeji bukan sahaja terselamat ketika bandar Himeji dibom semasa Perang Dunia Kedua (kerana Amerika melihat Himeji sebagai lokasi strategik) tetapi juga ia terselamat bencana alam yang besar seperti Gempa Bumi Besar Hanshin yang berlaku pada tahun 1995.

Pada asalnya, bangunan yang dibangunkan di atas bukit itu pada tahun 1333 adalah sebuah kubu pertahanan dan dirobohkan 13 tahun kemudian untuk dijadikan istana. Istana ini mula dibina di situ oleh Akamatsu Sadanori, anak kepada Akamatsu Norimura iaitu Samurai dan Gabenor Daerah Harima. Bandar Himeji terletak di tengah-tengah daerah ini.

Selama beberapa abad yang mendatang, tempat itu mengalami beberapa perubahan pada pada strukturnya. Pada mulanya ia dinamakan sebagai Istana Himeyama, kemudian diubah menjadi Istana Himeji semasa pemerintahan Kuroda Shigetaka pada pertengahan abad ke-16.

Shigetaka telah memperbaiki semula tapak istana itu. Menara utama istana itu telah didirikan, kemudian telah dirobohkan semula. Pada awal abad ke-17, kawasan istana itu dibangunkan semula menjadi sebuah komplek yang dapat dilihat pelancong pada hari ini.

Semasa Ikeda Terumasa mendiami istana ini, dia telah menambah tiga lagi sistem perparitan yang dalam. Terumasa mewarisi istana ini daripada bapa mertuanya, Tokugawa Ieyasu, seorang pahlawan Jepun yang terkenal pada zamannya.

Ieyasu melihat Istana Himeji sebagai satu simbol yang hebat dalam pemerintahan zaman Edo Jepun. Dia juga dianggap sebagai seorang pemerintah yang berjaya menyatukan pelbagai kaum dan status dalam kebudayaan Jepun.

Dalam wawancara CNN pada tahun 2018, Dr. Jennifer Mitchelhill (pengarang Samurai Castles) menjelaskan bahawa Samurai bukan sahaja sekadar seorang pahlawan. Mereka juga adalah pembina istana, ahli politik dan pemimpin tempatan yang hebat.

Ieyasu telah menyerahkan Istana Himeji kepada menantunya, Terumasa, sebagai ucapan terima kasih atas bantuannya semasa Pertempuran Sekigahara. Struktur istana itu kemudian menjadi lebih rumit dengan pembinaan lebih daripada 80 bangunan yang direka untuk mengelirukan penceroboh.

Pengunjung yang datang ke Istana Himeji akan menghadapi kesukaran untuk menjelajah kompleks ini dan harus mengikuti tanda yang diletakkan pada lantai supaya mereka tidak sesat.

Seorang pemandu pelancong berkata susunan bangunan di istana ini direka dengan bijak. Terdapat laluan yang luas, jalan mati, menara tersembunyi dan pintu "palsu" yang tidak boleh dilalui.

Salah satu ciri pertahanan yang digunakan di istana ini ialah dengan menuangkan air mendidih pada musuh yang menceroboh, bukan minyak seperti yang biasanya digunakan. Ia bagi mengelakkan sebarang kesan kotor dan kerosakan pada dinding istana dan bangunan di dalam kompleks ini.

Istana Himeji bukanlah tarikan pelancong yang biasa. Menurut Telegraph, reka bentuk istana ini sendiri mencerminkan semangat ninja dalam teknik penyembunyian dan gerakan mereka secara senyap. Pada masa dahulu, sekumpulan ninja pernah berkhidmat dan tinggal di kompleks istana ini.

Istana Himeji pernah dipopularkan melalui salah satu siri filem James Bond : You Only Live Twice yang ditayangkan pada tahun 1967. Istana itu telah digunakan sebagai persediaan latihan ninja Sean Connery yang melakonkan watak James Bond.

Seperti mana-mana bangunan kuno, Istana Himeji juga mempunyai kisah seramnya sendiri. Kisah seram Istana Himeji semakin terkenal kerana menjadi inspirasi salah satu filem Jepun paling seram iaitu The Ring atau Ringu.

Kisah seram di istana ini bermula disebabkan cinta yang tidak kesampaian. Samurai Tessan Aoyama adalah seorang pahlawan yang telah jatuh cinta terhadap seorang pelayan istana bernama Okiku. Apabila Okiku menolak cinta Aoyama, pahlawan itu merancang satu plot kejam untuk membalas dendam terhadap wanita itu.

Ketika itu, salah satu tugas utama Okiku adalah untuk menjaga 10 piring emas yang sangat berharga milik Aoyama. Suatu hari, Samurai itu memutuskan untuk menyembunyikan salah satu daripada piring itu.

Dia memberitahu Okiku bahawa jika gadis itu tidak menerima cintanya, dia akan menyalahkan Okiku kerana mencuri piring itu. Aoyama juga mengugut akan menyeksa dan menghukum Okiku.

Apabila rancangannya untuk mengugut Okiku tetap gagal, Aoyama kemudian membunuh gadis itu dan membuang mayatnya dalam sebuah perigi. Perigi ini terletak di luar Istana Himeji dan dikenali sebagai "Perigi Okiku".

Hantu Okiku dikatakan akan muncul dari perigi itu dan berjalan menggunakan keempat-empat tangan dan kakinya untuk mengganggu Aoyama. Tidak lama selepas itu, Aoyama dilaporkan menjadi tidak waras.

Daripada kisah inilah watak Sadako atau Samara yang berambut hitam panjang dilahirkan dan menjadi ikon menakutkan kepada peminat filem seram.

Walau bagaimanapun, Istana Himeji tetap bertahan selama beratus-ratus tahun tidak kira sejarah dan kisah yang berlaku di sebaliknya. Istana ini tetap menjadi destinasi popular bagi peminat kebudayaan dan pemburu hantu. Akan tetapi, adakah ia dapat bertahan lagi untuk beberapa abad yang akan datang?


7 Tempat Dengan Kelahiran Kembar Paling Tinggi Di Dunia

Kelahiran kembar merupakan sesuatu yang jarang berlaku. Purata kelahiran kembar di sesebuah negara adalah sekitar 13 dalam 1000 kelahiran. Akan tetapi, terdapat peningkatan dalam kelahiran kembar sejak kebelakangan ini disebabkan oleh rawatan kesuburan.

Peningkatan ini bukan sahaja menyaksikan kelahiran kembar dua malah juga peningkatan dalam kelahiran kembar tiga, kembar empat dan seterusnya. Walau bagaimanapun, terdapat beberapa bandar dan perkampungan di dunia ini yang mempunyai bilangan kelahiran kembar yang lebih tinggi berbanding tempat lain di dunia. Berikut adalah senarai beberapa tempat dengan kelahiran kembar paling tinggi.

Sebuah komuniti kecil yang terletak di wilayah selatan Dong Nai, Vietnam, ini telah digelar sebagai "Kampung Kembar". Menurut salah seorang ketua kampung di kawasan itu, Encik Tran Dinh Danh, Hung Loc mempunyai sekitar 70 pasang kembar yang menetap di situ.

Khabar angin mengatakan bahawa kelahiran kembar yang tinggi di situ adalah disebabkan beberapa sumber air telaga yang digunakan oleh penduduk tempatan.

Encik Danh berkata bahawa sekitar tahun 80-an, penduduk tempatan sering menggunakan air daripada sungai dan kolam. Bermula daripada awal 1990-an, penduduk mula menggunakan air telaga dan sejak itu kelahiran kembar dua dan kembar tiga menunjukkan peningkatan drastik. (sumber)

Buzim merupakan sebuah bandar terpencil di barat laut Bosnia dan merupakan salah satu kawasan tarikan pelancong di negara itu. Ia dikenali sebagai "Bandar Kembar" kerana mempunyai kelahiran kembar yang tinggi berbanding mana-mana kawasan di Bosnia dan negara lain.

Pihak berkuasa tempatan melaporkan terdapat lebih daripada 200 set pasangan kembar di Buzim. Seorang wartawan tempatan iaitu Nedzib Vucelj menyedari fenomena peningkatan kelahiran kembar di bandarnya apabila isterinya sendiri, Emira melahirkan anak kembar semasa perang saudara sedang berlaku pada 1992-1995.

Menurut seorang doktor di hospital tempatan, kelahiran kembar di Buzim adalah sekitar 12 daripada 1000 kelahiran. Walau bagaimanapun, rekod perubatan ini tidak begitu lengkap kerana banyak lagi kelahiran kembar tidak direkodkan berikutan konflik yang berlaku di negara itu. (sumber)

Velikaya Kopanya adalah sebuah kampung yang terletak di barat daya wilayah Zakarpattia yang mempunyai kurang daripada 4000 orang penduduk. Akan tetapi, kampung ini menjadi terkenal kerana mempunyai sekitar 61 pasangan kembar yang dilahirkan di sini.

Penduduk tempatan percaya peningkatan kelahiran kembar yang mendadak ini adalah disebabkan oleh sumber air yang digunakan mereka. Air yang dikatakan mempunyai khasiat khas itu bukan sahaja menyebabkan kelahiran kembar meningkat di kalangan manusia, malah kelahiran kembar juga meningkat di kalangan haiwan peliharaan seperti lembu.

Seorang wakil rakyat tempatan, Maryana Savka, berkata bahawa peningkatan kelahiran kembar itu berakhir pada tahun 2004. Sejak itu, kampung Velikaya Kopanya hanya mempunyai sekitar tiga kelahiran kembar setahun. (sumber)

Kampung Jiangjin di Daerah Chongqin, China, mula menjadi tajuk berita selepas mencatatkan jumlah bilangan kelahiran kembar yang tinggi. Kampung yang hanya didiami oleh 367 buah keluarga ini mempunyai 39 set kembar dengan kembar paling tua berusia 89 tahun, manakala paling muda ialah berusia 9 bulan.

Selain kelahiran kembar, satu lagi perkara yang menarik perhatian umum ialah ayam yang dibela di kampung ini. Ayam di sini kerap menghasilkan telur yang mempunyai dua telur kuning. Ini bermakna telur itu berkemungkinan akan menetaskan anak ayam kembar.

Akan tetapi, fenomena kelahiran anak kembar kini semakin meningkat di China. Ia mungkin disebabkan kerana para wanita di sana mempunyai akses mudah untuk mendapatkan ubat-ubatan dan rawatan kesuburan berbanding sebelum ini. (sumber)

Kodinhi, sebuah kampung terpencil di daerah Malappuram, Kerala, terus menjadi misteri kepada para penyelidik. Ini kerana kampung ini mempunyai bilangan kelahiran kembar tertinggi di India.

Menurut anggaran, terdapat sekurang-kurangnya 400 pasangan kembar di kampung yang didiami oleh 2000 buah keluarga. Kampung Kodinhi digelar sebagai "Kampung Kembar" kerana mempunyai purata kelahiran kembar sekitar 45 dalam 1000 kelahiran berbanding negara India yang hanya mempunyai purata 9 daripada 1000 kelahiran.

Walaupun ramai mengatakan bahawa ia adalah disebabkan faktor genetik, ada juga spekulasi bahawa unsur tertentu di udara dan punca air di kampung itu yang menyebabkan fenomena kelahiran kembar yang tinggi ini.

Terdapat juga laporan bahawa wanita yang telah berkahwin dengan penduduk dari Kodinhi dan juga mereka yang berpindah ke kampung itu telah mengalami kelahiran bayi kembar. Begitu juga penduduk kampung itu yang telah berpindah ke kawasan lain. (sumber)

Igbo-Ora merupakan salah satu bandar yang unik di Nigeria. Walaupun Eropah mencatatkan 16 kembar untuk setiap 1000 kelahiran dan Amerika pula kira-kira 33 kembar dalam 1000 kelahiran, statistik dari kajian oleh pakar sakit puan British, Patrick Nylander, mencatatkan purata 50 kembar dalam 1000 kelahiran di bandar ini.

Dalam komuniti di Igbo-Ora ini, kelahiran kembar disambut dan diraikan sejak beberapa generasi kerana mereka percaya ia adalah hadiah khas daripada Tuhan. Kebanyakan wanita di bandar ini mengharapkan kelahiran kembar kerana ia merupakan tuah besar.

Penyelidikan kelahiran yang dijalankan di Universiti Pengajian Hospital Lagos mencadangkan kehadiran sejenis bahan kimia yang tinggi ditemui dalam diet yang masyarakat tempatan di Igbo-Ora seperti ubi kayu dan beberapa jenis tumbuhan lain mungkin menyumbang kepada kelahiran kembar yang tinggi di situ. (sumber)

Bandar Candido Godoi di Brazil yang terletak berhampiran dengan sempadan Argentina ini mempunyai satu fenomena yang ganjil dan misteri. Walaupun rantau di sekitarnya mempunyai kadar purata 18 kembar dalam 1000 kelahiran, bandar ini mempunyai purata yang jauh lebih tinggi iaitu 100 kembar dalam 1000 kelahiran.

Bandar yang dikenali sebagai "Bandar Petani dan Bandar Kembar" ini juga terkenal kerana haiwan peliharaan seperti lembu juga menunjukkan peningkatan dalam kelahiran anak lembu kembar.

Banyak berdebatan tentang fenomena yang terjadi ini. Ada penduduk tempatan yang mengatakan ia berpunca daripada sumber air yang mereka gunakan. Akan tetapi, terdapat penjelasan yang lebih gelap tentang mengapa kelahiran kembar begitu tinggi di bandar ini.

Antara teori paling diperdebatkan ialah tentang lawatan seorang Doktor Nazi yang terkenal iaitu Josef Mengele yang bertanggungjawab melakukan kajian di Auschwitz bagi menghasilkan bangsa Aryan untuk kerajaan Nazi.

Dia yang menyamar sebagai seorang doktor haiwan bernama Rudolph Weiss mula dilaporkan melawat Bandar Candido Godoi sekitar awal 1960-an ketika menjadi pelarian sekitar negara Argentina, Paraguay dan Brazil. Doktor Nazi itu dilaporkan memberikan rawatan percuma kepada para wanita dan mendakwa dirinya berjaya menghasilkan persenyawaan sperma buatan manusia.

Apa yang menambahkan lagi misteri kepada bandar ini ialah kebanyakan kembar yang dilahirkan di sini mempunyai rambut berwarna perang dan anak mata berwarna biru, sesuatu yang agak berbeza berbanding penduduk lain di Brazil. (sumber)


Sejarah Rekabentuk Pondok Telefon London yang Diinspirasikan Dari Makam/Kubur

Satu ketika dahulu, sekiranya anda pernah menyaksikan sesebuah filem tempatan mahupun dari luar negara yang difilemkan di kota London, anda pastinya akan melihat satu babak dalam filem tersebut yang memaparkan penggambaran berlatarbelakangkan pondek telefon berwarna merah seperti dalam gambar di atas.

Pondok telefon berwarna merah ini sememangnya begitu sinonim dan ikonik dengan kota London. Sekali tengok, penonton sudah tahu filem tersebut berlatarbelakangkan kota London. Dengan rekaan unik dan tradisional serta berwarna merah, sesiapa sahaja yang melihatnya akan kagum kecantikannya.

Rekaan pondok telefon merah di kota London ini juga tidak dapat dimana-mana bandar besar lain di seluruh negara. Namun, tahukah anda kisah menarik di sebalik rekabentuk pondok telefon merah ini?

Pada tahun 1921, pihak United Kingdom Post Office telah memperkenalkan rekaan pondok telefon pertamanya. Diberi nama K1, ianya dibina dengan binaan konkrit segi empat tepat dan bumbungnya pula berbentuk piramid. Secara umumnya, rekabentuknya tidaklah terlalu buruk tetapi orang awam menganggapnya tidak begitu cantik dan sesuai dengan pemandangan cantik di kota London.

Pihak London Metropolitan Boroughs dan juga Birmingham Civic Society juga turut menyatakan ketidakpuasan hati berkenaan rekabentuk KI yang ingin dibina oleh pihak pejabat pos. Bagi meredakan keadaan, Royal Fine Art Commission telah masuk campur dan turut menawarkan bantuan untuk menganjurkan sebuah pertandingan untuk mencari rekabentuk menarik bagi pondok telefon yang bakal dibina di sekitar kota London.

Pertandingan rekabentuk tersebut mendapat sambutan yang mengagumkan dan menerima banyak penyertaan daripada pereka bentuk amatur dan profesional. Antara invidividu ternama yang menghantar penyertaan adalah Lobert Lorimer, John Burnet dan Giles Gilbert Scott selain beberapa penyertaan daripada pihak pejabat pos sendiri dan The Birmingham Civic Society.

Robert Lorimer adalah seorang arkitek daripada Scotland yang telah bertanggungjawab merekabentuk binaan Scottish National War Memorial. John Burnet juga bukan calang-calang individu kerana beliau telah merekabentuk beberapa bangunan berprestij di kota London.

Selain itu, Giles Gilbert Scott pula merupakan arkitek ternama British yang telah merekabentuk banyak bangunan yang menjadi mercu tanda popular di London seperti Cambridge University Library, Lady Margaret Hall dan Battersea Power Station. Namun, rekaannya yang paling banyak mendapat perhatian tentulah rekabentuk pondok telefon merah yang begitu sinonim dengan kota London.

Giles Gilbert Scott mengekalkan bentuk segi empat tempat pondok telefon tersebut. Namun, bahagian atasnya ditukar kepada bentuk kubah sementara bahagian utamanya diletakkan garis-garis kasar yang menjadikannya kelihatan seperti rekabentuk tradisional.

Sementara itu, 3 daripada 4 bahagian tepi pondok ini juga diletakkan panel kaca untuk tujuan pencahayaan. Tulisan "Telephone" yang bercahaya turut diletakkan pada bahagian atas berserta dengan corak ukiran mahkota pada keempat-empat bahagian tepi. Rekabentuk baru ini diberi nama K2.

Rekabentuk pondok telefon K2 ini kelihatan begitu unik sekali dan merupakan yang pertama seumpama dengannya. Walau bagaimanapun, mungkin ramai yang tidak tahu bahawa rekaannya sebenarnya mengambil inspirasi daripada sebuah binaan makam seorang individu ternama.

Ianya mengambil inspirasi binaan makam yang terdapat di kubur Eliza Soane iaitu isteri kepada Sir John Soane. Binaan makam tersebut terletak di kawasan perkuburan Old St Pancras yang terletak di London.

Sir John Soane merupakan seorang arkitek ternama semasa hayatnya. Antara rekaannya yang popular adalah rekabentuk lama Bank of England, Dulwich College Picture Gallery dan rekabentuk rumahnya sendiri yang kini sudah menjadi muzium. Apabila isterinya mati pada tahun 1815, beliau menyemadikan mayat isterinya di kawasan perkuburan St Pancras Old Church dan membina tugu khas di atasnya.

Binaan tersebut direka oleh Sir Johnse sendiri dan mempunyai bahagian atas berbentuk kubah sama seperti rekabentuk K2.  Bumbungnya mempunyai pinus finial, simbol Mesir Purba yang membawa maksud kehidupan semula sementara di bawahnya pula terdapat ukuran ular menelan ekornya sendiri yang merupakan simbol keabadian. Terdapat juga ukiran anak lelaki yang memegang obor yang dipadamkan yang merupakan simbol kematian.

Sir Giles Gilbert Scott sangat maklum akan rekaan makam kubur yang unik ini. Beliau tidaklah dianggap mencuri rekabentuk tersebut malah beliau sebenarnya merupakan pemegang amanah muzium Sir John Soane.

Ternyataan rekaan yang diusulkan oleh Sir Giles Gilbert Scott diminati oleh pihak penganjur. Sir Giles Gilbert Scott pada mulanya mahukan pondok tersebut dicat dengan warna perak sementara bahagian dalamnya pula dicat warna hijau-biru. Pihak pejabat pos tidak bersetuju sebaliknya memilih warna merah.

Setelah rekabentuk pondok telefon itu telah dimuktamadkan, sebanyak 1700 buah pondok telefon tersebut telah dibina di sekitar kota London. Walau bagaimanapun, lama kelamaan pihak pejabat pos menyedari bahawa rekabentuknya terlalu besar dan kos pembinaannya agak mahal.

Pada tahu 1929, iaitu 5 tahun selepas rekabentuk K2 dihasilkan, Sir Giles Gilbert Scott akhirnya membuat sedikit perubahan padanya yang menyaksikannya lebih kecil dan kurang unsur-unsur corak tradisional yang seterusnya dapat mengurangkan kos pembinaannya. Rekaan terbaru ini diberi nama K3.

Tahun-demi tahun, rekabentuk pondok telefon ini telah mengalami banyak perubahan. Setiap rekaan terbaru ini akan diberikan nama baru seperti K4, K5 dan seterusnya.

Walaupun telefon awam mungkin tidak lagi digunakan kerana kewujudan telefon mudah alih, binaan pondok ikonik ini masih lagi dapat dilihat berdiri megah di beberapa tempat di kota London. Sekiranya anda ke London, jangan lupa untuk mengambil gambar kenang-kenangan di pondok telefon unik ini.


8 Ajaran Sesat yang Menyebabkan Kematian Beramai-Ramai

Kebanyakan pemimpin ajaran sesat begitu berkarisma dan mereka mempunyai kebolehan untuk membasuh minda orang lain untuk melakukan apa sahaja. Kebanyakan pengikut pemimpin seperti ini sanggup mengorbankan pekerjaan, keluarga, wang ringgit dan banyak lagi untuk ajaran sesat mereka.

Akan tetapi, terdapat beberapa pemimpin ajaran sesat yang berupaya melakukan lebih daripada itu sehingga para pengikutnya sanggup melakukan pembunuhan atau membunuh diri. Berikut adalah beberapa ajaran sesat yang telah menyebabkan kematian secara besar-besaran.

Pada 2018, Keluarga Chundawat di Burari, India telah melakukan bunuh diri beramai-ramai (berjemaah) di rumah mereka. 11 orang ahli keluarga berumur 15 hingga 77 tahun menggantungkan diri mereka sebelah menyebelah.

Ramai yang terkejut kerana keluarga ini merupakan sebuah keluarga sederhana yang kelihatan gembira dan normal. Pada mulanya polis menyangka ia adalah perbuatan jenayah tetapi 11 jurnal yang ditinggalkan mendedahkan mereka membunuh diri bagi "menyelamatkan roh" mereka.

Polis mendapati salah seorang ahli keluarga, Lalit Bhatia, pernah belajar mengenai seni Reiki Jepun, sejenis penyembuhan "tenaga dalaman". Lalit menulis dalam jurnalnya bahawa dia pernah berhubung dengan roh mendiang bapanya yang meminta mereka semua membunuh diri. (sumber)

Pada tahun 1986 di Wilayah Wakayama, Jepun, polis telah menemui tujuh mayat wanita 500 meter dari sebuah gereja kecil yang digelar sebagai Gereja The Friends of Truth. Polis mengklasifikasikan kes itu sebagai bunuh diri berdasarkan tin gas yang ditemui bersama-sama mereka.

Polis percaya mereka melakukan "pengorbanan diri" untuk menjadi 'syahid' seperti mana yang dilakukan oleh Jesus. Namun, kes ini berlainan daripada yang lain kerana perbuatan mereka itu tidak dipengaruhi oleh pemimpin kultus itu.

Pemimpin ajaran itu meninggal dunia di hospital sehari sebelum kejadian itu. Polis juga menemui sekeping nota yang menyatakan bahawa wanita-wanita itu hanya ingin memenuhi janji mereka dan mereka tidak dipaksa untuk melakukannya. (sumber)

Dalam salah satu video pengenalan ajaran sesat Heaven's Gate, pengasasnya Marshall Applewhite mendakwa bahawa Bumi akan dikitar semula. Satu-satunya peluang untuk berpindah adalah dengan menyertai mereka.

Mereka percaya bahawa apabila Komet Hale-Bopp melintasi Bumi pada 1 April 1997, ia adalah satu-satunya peluang mereka untuk meninggalkan Bumi dan roh mereka diselamatkan oleh makhluk asing.

Pada 26 Mac 1997, seramai 39 anggota ajaran sesat itu telah membunuh diri secara beramai-ramai di San Diego, California. Semua berbaring pada katil masing-masing seolah-olah sedang tidur.

Mereka telah meminum racun dan melemaskan diri dengan mengikat beg plastik pada kepala mereka sendiri. Setiap orang berpakaian seragam hitam dengan kasut Nike Decades dan mempunyai wang sebanyak USD 5.75 secara tepat dalam saku mereka. (sumber)

Seorang wanita bernama Park Soon Ja adalah pemilik sebuah kilang di bandar Yongin, Korea Selatan. Dia mendakwa dirinya adalah seorang penganut Kristian dan telah menerima wahyu daripada Tuhan tentang Hari Kiamat.

Dia telah membuka rumah anak yatim di pusat bandar itu dan dikatakan telah memaksa anak-anak yatim di bawah jagaannya untuk bekerja tanpa bayaran di kilangnya. Dia juga menuntut agar pekerjanya memanggilnya dengan nama "Ibu Kebaikan".

Selama bertahun-tahun lamanya, dia telah menipu ratusan pengikut untuk memberikannya wang dan telah mengumpul lebih daripada RM 35 juta. Pada tahun 1987, dia telah mengumpulkan para pengikutnya di loteng kilang dan memberitahu mereka bahawa sudah tiba masa untuk ke syurga.

Seramai 33 orang telah menemui ajal mereka pada hari itu dan kebanyakannya adalah kanak-kanak. Mayat mereka ditemui oleh suami Park apabila lelaki itu mencari isterinya yang hilang. Suami Park tidak tahu langsung isterinya menjalankan ajaran sesat. (sumber)

Pada 12 Julai 2007, sebuah keluarga di Mymensingh, Bangladesh, telah melompat di hadapan sebuah kereta api yang sedang menghampiri dengan laju. Sembilan orang telah terbunuh dalam kejadian itu.

Apabila menyiasat rumah keluarga itu, polis telah menemui 9 nota dan 9 buah keranda telah dibeli dengan kubur yang siap digali. Keluarga itu menjadi taksub dengan agama selepas kematian ketua keluarga mereka, Abdul Adam.

Sebelum Abdul Adam meninggal dunia di hospital, dia mengarahkan agar mayatnya ditanam di belakang halaman rumah. Keluarga itu juga didapati telah mengkaji pelbagai jenis agama. Mereka tidak menganut mana-mana agama secara khusus tetapi mempercayai bahawa Adam dan Hawa mempunyai hubungan terus dengan Tuhan.

Mangsa yang berumur antara 9 hingga 60 tahun itu yakin bahawa membunuh diri adalah satu-satunya cara untuk mencapai syurga. Disebabkan nota yang ditemui, keluarga ini dikenali sebagai "Rumah Adam". (sumber)

Seorang lelaki bernama Joseph De Mambro telah mengasaskan sebuah kumpulan The Order of the Solar Temple di Geneva, Switzerland pada tahun 1984. Dia mendakwa mahu menghidupkan semula Knights Templar yang diasaskan pada tahun 1119. Idea ini menjadi sangat popular hingga tersebar ke Kanada.

Kumpulan ini percaya bahawa dunia akan berakhir pada tahun 1990-an. Jadi pada tahun 1994, 53 orang telah membunuh diri kerana menyangka kiamat akan berlaku tidak lama lagi.

Pada tahun 1995, 16 orang ahli lagi membunuh diri mereka dan pada 1997, lima orang lagi berbuat demikian menjadikan jumlah keseluruhan ahli kumpulan itu yang membunuh diri kepada 74 orang semuanya. (sumber)

Pada tahun 1970-an, Jim Jones telah mengasaskan satu ajaran sesat yang dipanggil “The Peoples Temple Agricultural Project.” Dia telah mengadopsi kanak-kanak dari pelbagai kaum dan menggelar mereka sebagai "keluarga pelangi". Dia juga mahu mendirikan sebuah masyarakat Utopia baru di negara Guyana agar semua bangsa dapat hidup aman dan damai.

Dia meyakinkan pengikutnya untuk membina sebuah bandar di tengah hutan yang dinamakan Jonestown. Semakin lama, Jim Jones menjadi semakin paranoid. Ramai pengikutnya mula berasa takut, menyesal dan merasakan Jones telah memanipulasi mereka.

Pada tahun 1978, Leo Ryan yang merupakan ahli Kongres telah terbang ke Guyana untuk menyiasat Jonestown. Wartawan dari NBC News juga mengiringi Ryan. Temuramah yang dibuat menunjukkan ramai pengikut Jones yang ingin pulang semula ke Amerika.

Seramai 15 orang ingin meninggalkan Jonestown bersama Ryan dan wartawan. Jim Jones tidak membenarkan ia terjadi dan menghantarkan beberapa orang untuk membunuh wartawan yang hadir.

Jim Jones tahu ia adalah pengakhiran kepada 'syurga' Jonestown yang dibinanya. Dia mengarahkan pengikutnya untuk meminum air berperisa anggur yang diletakkan racun. Ada juga yang berjaya melarikan diri ke hutan tetapi malangnya 909 orang telah mati dalam kejadian itu. (sumber)

Pada tahun 1980-an di Uganda, ajaran Katolik telah disebarkan oleh para mubaligh di kawasan setempat. Seorang bekas pekerja seks bernama Credonia Mwerinde mendakwa dia telah mendapat wahyu daripada Virgin Mary dan mengubah cara hidupnya. Seorang ahli politik tampatan bernama Joseph Kibretere mempecayainya dan mereka berdua memulakan agama baru.

Satu kumpulan yang terdiri daripada lima orang lelaki diangkat menjadi pemimpin agama baru yang digelar sebagai The Movement For The Restoration of the Ten Commandments. Lebih daripada 4000 orang telah menyertai agama itu.

Agama baru itu mengekalkan hampir semua tradisi yang sama seperti gereja Katolik. Perbezaan utama adalah semua ahli dipaksa memakai pakaian seragam dan sekiranya mereka melanggar mana-mana daripada 10 perintah itu, mereka akan dihukum dengan berat.

Mereka percaya bahawa kiamat akan berlaku dalam masa terdekat dan mereka akan diselamatkan oleh Bahtera Nuh daripada bencana besar itu. Pada tahuun 1998, ajaran sesat itu telah diharamkan kerana mereka terlibat dalam penculikan dan menggunakan kanak-kanak sebagai buruh.

Pada tahun 2000, satu kebenaran yang lebih mengejutkan telah dibongkar apabila wartawan mendapati bahawa seramai 923 ahli kumpulan itu telah ditanam dalam satu kubur terbesar dalam sejarah. Ada yang mendakwa mereka dengan rela membunuh diri manakala sebahagian yang lain pula mendakwa mereka dibunuh oleh para pemimpin ajaran itu. (sumber)


5 Angkatan Udara Paling "Power" Dan Berkuasa Di Dunia

Tentera Udara, juga dikenali sebagai tentera aeroangkasa adalah cabang tentera baru dalam tentera yang juga merupakan cabang peperangan yang paling berkuasa.

Angkatan udara diperkenalkan pada tahun 1910 oleh Tentera Udara Perancis. Pengeboman pertama di dunia dilakukan terhadap Turki oleh Itali pada 1911-1912 semasa perang Itali-Turki.

Objektif asas angkatan udara adalah untuk menjalankan peperangan udara, mendapatkan kawalan udara, menjalankan misi pengeboman strategik, menyokong unit darat dan tentera laut serta mengangkut tentera dan meriam semasa perang.

Pada ketika ini, sebahagian besar pasukan tentera memperuntukkan bahagian besar belanjawan ketenteraan mereka kepada angkatan udara untuk mendapatkan kawalan udara.

Perlumbaan kelebihan udara ini berakhir dengan menentukan siapa yang berkuasa dan paling mampu di dunia. iluminasi.com kongsikan 5 pasukan tentera udara paling kuat di dunia.

Berada di kedudukan ke-5 pasukan tentera udara terkuat di dunia adalah United Kingdom.

United Kingdom membentuk angkatan udaranya iaitu Tentera Udara Diraja (RAF) tepat selepas berakhirnya Perang Dunia 1.

Pada ketika itu, RAF adalah tentera udara terbesar di dunia. Peranan yang luar biasa RAF dalam WW2 membantu United Kingdom menewaskan Nazi Jerman.

Ketika ini, RAF mempunyai armada operasi pelbagai jenis pesawat, helikopter, dan pesawat pengangkut, yang menjadikan RAF sebagai salah satu angkatan udara yang kuat di dunia.

Tentera Udara Diraja United Kingdom adalah pasukan udara bebas tertua di dunia.

India adalah antara salah satu daripada 3 negara Asia yang tersenarai dalam senarai ini.

Tentera Udara Diraja India ditubuhkan pada tahun 1932 semasa British memerintah India, kemudian berubah menjadi Tentera Udara India (IAF).

IAF telah terlibat dalam 5 peperangan dengan negara jiran, iaitu dengan Pakistan sebanyak 4 kali dan China sekali. Aset udara IAF paling banyak berasal dari tanah asing seperti Rusia, Perancis, Amerika Syarikat dan United Kingdom.

Hubungan dua hala India dengan Rusia, sejak dari zaman USSR, membuatkan tenteranya kuat dan canggih. Kebanyakan armada Pasukan Angkatan Udara India terdiri daripada pesawat yang dibuat oleh Rusia seperti Su-30 dan MiG-29.

Pada tahun 2004, 70% perkakasan ketenteraan India berasal dari Rusia.

Walau bagaimanapun, Amerika Syarikat mengiktiraf India sebagai rakan kongsi utama pertahanan, oleh itu, dalam masa terdekat, armada IAF juga akan dimuatkan dengan pesawat pelbagai peranan buatan Amerika Syarikat.

IAF juga telah membina pejuang generasi keempat buatan sendiri iaitu HAL Tejas. India sedang membangunkan Sukhoi PAK FA, pejuang generasi kelima dengan kerjasama Rusia.

Tentera Udara Tentera Pembebasan Rakyat (PLAAF) dibentuk pada tahun 1947, beberapa tahun sebelum pembentukan Republik Rakyat China.

Walau bagaimanapun, PLAAF adalah cawangan peperangan udara Tentera Pembebasan Rakyat China.

Selepas kemenangan revolusioner terhadap Republik China (sekarang Taiwan), PLAAF telah mengalami perubahan luar biasa dan terbukti menjadi salah satu pasukan udara yang paling berkuasa di Bumi.

Ketika ini, China adalah negara kedua, selepas Amerika Syarikat yang memiliki pesawat pejuang generasi kelima dalam armada udaranya.

PLAAF mempunyai pesawat dan helikopter yang canggih yang mana semuanya dihasilkan di China seperti J-10, J-11, J-16, dan J-20.

Bagi helikopter, armada PLAAF mempunyai Z-10 dan Z-18 yang sangat canggih. Di samping itu, China mempunyai beberapa pesawat Rusia seperti Su-30 dan Su-35.

Tentera Udara Tentera Pembebasan Rakyat China adalah yang terbesar di Asia.

Tentera Udara Rusia (RAF) ditubuhkan pada tahun 1992 yang mana namanya ditukarkan daripada Tentera Udara Soviet.

Walau bagaimanapun, asal-usul RAF bermula pada tahun 1912 apabila ia dikenali sebagai Perkhidmatan Udara Empayar.

Penggabungan RAF baru-baru ini dengan Angkatan Pertahanan Angkasa Aeroangkasa Rusia dikatakan sebagai pilihan yang optimum untuk menentang saingan Rusia NATO.

Dengan mengambil kira keupayaannya, RAF mempunyai bilangan yang sangat besar dari segi pesawat tempur pelbagai peranan, pesawat pengangkut, helikopter serangan, dan pengebom. Lebih menarik, semuanya dibina di sempadan Rusia.

Bercakap mengenai beberapa mesin moden di udara, pesawat pejuang generasi kelima, Sukhoi Su-57 dengan pelbagai peranan sedang berada dalam peringkat penamat dan dirancang untuk diperkenalkan pada tahun 2019.

RAF Ia juga berusaha menaik taraf Su-57 ke generasi keenam. Tentera Udara Rusia adalah pasukan tentera udara paling tua di Asia.

Dan anda mungkin sudah menjangkakan bahawa Amerika Syarikat akan menggungguli senarai pasukan tentera udara paling kuat di dunia.

Tentera Udara Amerika Syarikat (USAR) pernah dikenali sebagai Angkatan Tentera Udara Amerika Syarikat (USAAR) satu ketika dahulu. Pada tahun 1947, semasa Harry Truman menjadi presiden, ia diisytiharkan sebagai jabatan bebas Amerika Syarikat.

USAR mempunyai lebih banyak pesawat daripada gabungan China, Rusia, India, Inggeris, Jerman, dan Perancis. Ketika ini, Amerika Syarikat mempunyai jet dan pesawat udara yang paling canggih dan berkuasa di dunia.

Armada pesawat USAR bergantung kepada F-16, pesawat pejuang generasi keempat yang dimiliki sebanyak 947 unit.

Walau bagaimanapun, apabila melibatkan pesawat pejuang generasi kelima, tiada siapa di Bumi ini mampu mendekati Amerika Syarikat.

Amerika Syarikat mempunyai lebih daripada 266 pejuang pesawt tempur generasi kelima pelbagai fungsi, jauh meninggalkan Rusia dan China.

Malah, Amerika Syarikat mempunyai 800 pangkalan tentera di tanah asing, lebih daripada mana-mana negara di dunia.


Lelaki Ini Menanam Hutan Berbentuk Gitar Untuk Mendiang Isterinya

Pedro Martin Ureta adalah seorang peladang pada tahun 1970-an dan dia memiliki kawasan padang rumput yang luas (dikenali sebagai Pampas) di timur Buenos Aires, Argentina.

Ureta adalah seorang peminat seni yang gemar mengembara. Apabila dia pulang daripada Eropah pada tahun 1960, dia telah jatuh cinta dengan seorang wanita bernama Graciela Yraizoz yang berumur 17 tahun ketika itu.

Mereka akhirnya memutuskan untuk berkahwin, walaupun ramai yang tidak menyangka seorang wanita cantik seperti Graciela akan menerima Ureta yang berumur 28 tahun ketika itu dan dilihat tidak secocok. Suatu hari, Ureta bersama isterinya Graciela telah menaiki pesawat dan terbang di daerah berdekatan.

Ketika itu isterinya melihat dari atas udara, terdapat sebuah ladang yang direka seumpama sebuah baldi susu lembu. Kagum dengan idea itu, Graciela telah mencadangkan kepada suaminya agar mereka juga melakukan sesuatu seumpama itu agar dapat dilihat dari atas udara.

Secara terperincinya, Graciela telah meminta suaminya sama ada mereka boleh menanam hutan berbentuk gitar di ladang milik mereka. Mendengar cadangan isterinya itu, Ureta hanya ketawa kerana menyangka ia adalah satu jenaka.

Walau bagaimanapun, Ureta bersetuju dengan cadangan itu tetapi tuntutan kerja dan kesibukan membesarkan anak-anak menyebabkan pasangan itu sukar merealisasikan impian mereka dan tidak mempunyai peluang menjadikannya satu kenyataan.

Malangnya, Graciela telah meninggal dunia pada tahun 1977 ketika berusia 25 tahun akibat aneurisma otak. Ketika itu juga Graciela sedang mengandungkan anak kelima mereka. Hati Ureta menjadi hancur remuk. Dia menyesal kerana tidak dapat memenuhi permintaan isterinya dan telah memutuskan untuk menunaikan hajat isterinya itu.

Dia telah mereka bentuk sebuah ladang yang menyerupai sebuah gitar seperti yang diminta mendiang Graciela, memandangkan itu adalah alat muzik kegemaran isterinya yang merupakan peminat muzik sejak dahulu lagi.

Sebagai seorang duda yang mempunyai empat orang anak yang masih kecil, Ureta secara perlahan-lahan melaksanakan projek itu dan ia mengambil masa bertahun-tahun lamanya. Rakan-rakannya menyangka Ureta mungkin sudah hilang akal kerana cuba melakukan sesuatu yang begitu rumit, terutamanya tanpa sebarang bantuan daripada pereka landskap profesional.

Ureta tidak mempunyai sebarang pengalaman dalam merancang sebuah projek yang besar ini. Jadi, dia belajar dengan sendiri melalui percubaan dan daripada kesilapan.

Untuk memastikan dia dapat menandakan jarak yang betul di antara setiap pokok yang ditanamnya, dia menggunakan anak-anaknya sendiri dalam projek itu. Ureta akan menyuruh anak-anaknya berdiri pada jarak tertentu supaya dia boleh mengukur ruangan pokok yang ditanamnya secara sama rata.

Bagi mencapai kesan yang sempurnya, Ureta memilih untuk menanam pokok Siprus bagi menandakan bentuk, leher, badan dan lubang di tengah gitar gergasi itu. Bagi tali gitar pula, dia menanam lima barisan pokok Eucalyptus Biru yang memberikan kesan berwarna-warni yang cantik jika dilihat dari atas.

Menurut majalah Conde Nast Traveller, percubaan awal Ureta untuk menanam hutan berbentuk gitar itu tidak berjaya. Ini kerana makhluk perosak di kawasan padang rumput itu telah menyerang dan merosakkan anak-anak pokok yang ditanamnya, sekaligus membantutkan usahanya.

Walau bagaimanapun, Ureta tetap bertekad untuk mencari penyelesaian yang bijak bagi masalah itu. Dia telah memagari anak-anak pokok itu dengan logam terpakai agar dapat menghindari serangan haiwan perosak sekaligus membentuk pertumbuhan pokok seperti yang diinginkannya.

Secara keseluruhannya, Ureta telah menanam lebih daripada 7,000 pokok. Selepas bertahun-tahun lamanya bekerja keras, kini hutan berbentuk gitarnya boleh dilihat dari udara dalam bentuk yang sempurna.

Saiz hutan gitar yang ditanamnya itu melebihi dua pertiga batu daripada idea asal yang dicadangkan oleh isterinya. Ureta kemudian menjadi selebriti tempatan kerana projek luar biasanya itu telah dihebahkan ke seluruh dunia.

Namun, apa yang anehnya ialah Ureta sendiri hanya melihat hasil hutan gitar rekaannya itu melalui gambar. Ini kerana dia takut untuk menaiki pesawat dan tidak dapat melihat hasil usahanya yang hebat dari udara. Kini, Ureta dan semua orang bernasib baik kerana dapat melihat hutan gitar itu melalui Google Earth.

Penghormatan Ureta kepada isterinya itu adalah sebuah kisah cinta sejati dan menjadi inspirasi kepada sesiapa sahaja yang terbang dalam pesawat merentasi padang rumput yang luas di Buenos Aires miliknya.

Ureta yang kini berusia lebih dari 70 tahun memilih untuk tidak berkahwin semula walaupun pernah menjalinkan hubungan dengan wanita lain pada tahun 1990.

Mungkin juga hutan gitar ini akan menjadi inspirasi kepada petani-petani lain untuk membina reka bentuk yang rumit dalam ladang milik mereka, sama seperti ladang yang berupa tong susu yang menjadi ilham mendiang Graciela bertahun-tahun yang lalu.


Kisah Tukang Masak Yang Menyebarkan Penyakit Demam Kepialu Secara Tidak Sengaja - Typhoid Mary

Mary Mallon merupakan seorang imigran daripada Ireland yang berhijrah ke Amerika Syarikat sewaktu zaman remajanya. Untuk meneruskan kelangsungan hidup, beliau pernah melakukan beberapa kerja sambilan, antaranya sebagai tukang masak. Pada tahun 1906, beliau telah ditawarkan sebagai tukang masak bagi keluarga Charles Henry Warren.

Ketika awal musim bunga, 6 daripada 11 orang ahli keluarga majikannya itu telah dijangkiti dengan penyakit demam kepialu (typhoid). Untuk mengenalpasti bagaimana ahli keluarga ini diserang penyakit tersebut, Charles Henry Warren telah melantik seorang pegawai kesihatan, George Soper yang mempunyai pengalaman dalam menangani penyebaran penyakit ini.

Setelah mengenalpasti latar belakang Mary Mallon dan tempatnya bekerja sebelum ini, George Soper tanpa berselindung menyatakan Mary Mallon merupakan individu yang bertanggungjawab menyebarkan penyakit tersebut. Oleh itu, beliau menasihati masyarakat bahawa Mary Mallon mestilah dijauhi dan tidak dibenarkan memasak untuk orang lain.

Beliau juga menyatakan kes ini begitu unik dimana walaupun Marry Malon didakwa sebagai pembawa virus yang menyebabkan penyakit ini, beliau kelihatan sihat daripada segi luaran.

Penyakit ini disebabkan oleh sejenis virus yang dikenali sebagai Salmonella typhi. Ianya biasa dan tersebar melalui makanan dan minuman yang telah tercemar. Virus ini boleh dinyah daripada badan manusia melalui najis.

Sekiranya pesakit tidak mengamalkan amalan kebersihan ketika menyediakan makanan, virus ini boleh tersebar pula kepada orang lain. Daripada najis, virus ini boleh melekat pada tangan dan berpindah pula kepada makanan apabila seseorang tukang masak itu menyediakan makanan.

Antara simptom awal penyakit ini adalah sama seperti selsema dimana individu tersebut mungkin mengalami sakit perut, pening kepala dan juga kurang selera makan.

Kes Mary Mallon ini dianggap sedikit unik kerana beliau kelihatan sihat dan tidak mempunyai simptom-simptom biasa yang biasanya dirasai oleh pesakit. Malah, beliau juga mendakwa tidak pernah dijangkiti penyakit ini. Virus yang dibawanya ini hanya disahkan setelah ujian darah dilakukan padanya oleh kerajaan.

Pada tahun 1907, kerajaan telah bertindak menangkapnya dan meletakkannya dalam tahanan kuarantin secara paksa. Beliau telah ditempatkan di sebuah pulau bernama North Brother Island atas alasan menjaga keselamatan orang awam. Mary juga terkenal sebagai seorang yang agresif dan keras kepala.

Beliau secara lantang menolak dakwaan beliau membawa dan menyebarkan virus itu. Beliau juga menentang penahanannya itu dan telah bertindak menyaman pihak kerajaan pada tahun 1909.

Para saintis akhirnya telah membuat penemuan yang menjawab situasi yang dialami oleh Mary Mallon. Saintis telah menemui bahawa sesetengah individu mungkin boleh membawa bakteria salmonella ini dalam sel imun yang dikenali sebagai mikrofaj (macrophages) yang mengelirukan tindakbalas sistem imunisasi badan. Disebabkan itulah, walaupun daripada segi luaran Mary Mallon kelihatan sihat, dari segi dalaman beliau sebenar pembawa virus ini.

Walaupun kalah dalam kes samannya terhadap kerajaan, beliau telah dibebaskan daripada tahanan kuarantin beberapa tahun kemudian. Walau bagaimanapun, beliau mestilah patuh dengan satu syarat yang diberikan iaitu tidak lagi bekerja sebagai seorang tukang masak.

Masih percaya bahawa beliau bukanlah pembawa dan penyebar penyakit tersebut, beliau tetap berkeras untuk kembali bekerja sebagai tukang masak. Beberapa orang majikan yang tidak mengetahui mengenai dirinya telah menerimanya sebagai tukang masak di kediaman dan premis mereka.

Keadaan semakin parah apabila makin banyak kes demam kepialu dilaporkan. Apabila diselidiki, kesemua kes ini akan melibatkan tempat dimana beliau bekerja. Akibatnya, kerajaan sekali lagi terpaksa bertindak tegas menahan dan mengkuarantikannya sekali lagi di pulau tersebut.

Akibat daripada tindakannya menyebarkan penyakit ini, beliau telah digelar sebagai "Typhoid Mary". Setelah ditahan buat kali kedua, beliau telah menghabiskan umur sehingga akhir hayatnya di Riverside Hospital. Disitu, beliau diasingkan daripada pesakit lain dan diberikan satu kediaman khas jauh daripada bangunan utama hospital.

Beliau akhirnya diserang strok pada 1932 yang menyebabkannya lumpuh anggota  badan. Beliau hidup dalam keadaan tersebut sehinggalah menemui ajalnya pada tahun 1938. Sepanjang hayatnya, beliau dikatakan telah menjangkiti 50 orang dengan penyakit demam kepialu dimana 3 daripadanya mati.

Kerajaan Malaysia amat serius dalam membanteras penyakit ini malah telah mengeluarkan garis panduan penyediaan makan yang boleh diakses di laman web InfoSihat. Malah, kerajaan juga mewajibkan pengendali makanan menyuntik vaksin kepada para pekerja mereka yang bekerja secara langsung dengan penyediaan makanan di premis mereka.

Kemasukan pekerja asing yang sesetengahnya bekerja dalam industri pemakanan di Malaysia juga harus diberi perhatian kerana mereka juga berisiko untuk membawa masuk dan menyebarkan penyakit ini di Malaysia.


Kisah Doktor Nazi yang Mencipta "Bandar Kembar" di Brazil - Josef Mengele

Josef Mengele adalah seorang Doktor Nazi yang terkenal kerana kekejamannya dan mendapat gelaran sebagai "Angel of Death". Misi utamanya adalah untuk membangunkan satu kaum terulung untuk kerajaan Nazi.

Dia adalah seorang doktor perubatan yang bertugas di Auschwitz dari May 1943 sehingga Januari 1945 dan telah melarikan diri ketika Kesatuan Soviet mula merancang untuk menyerang Jerman.

Tugasnya adalah untuk menjalankan eksperimen dan mengetahui kaedah bagaimana kelahiran kembar berlaku supaya secara saintifiknya dia dapat meningkatkan kelahiran bangsa Aryan untuk tuannya, Adolf Hitler. Kini, sebahagian ahli sejarah mendakwa, eksperimen terkenal Mengele itu mungkin telah berhasil.

Selama bertahun-tahun lamanya para saintis gagal untuk mengenal pasti bagaimana sebuah bandar kecil di Brazil dapat menghasilkan begitu banyak kelahiran kembar. Kadar kelahiran kembar di bandar Candido Godoi itu ialah 1 dalam 10 dan kebanyakan kembar yang dilahirkan berambut perang dan bermata biru.

Segalanya menjadi lebih misteri apabila penduduk Candido Godoi mendakwa bahawa Mengele pernah melakukan lawatan berkali-kali di sana pada awal tahun 1960-an. Pada awalnya dia mendakwa dirinya adalah doktor haiwan tetapi kemudian mula menawarkan rawatan perubatan kepada wanita di bandar itu.

Mengele yang kerap berpindah randah dari Argentina, Paraguay dan Brazil itu berjaya mengelak daripada dibawa mengelak daripada dibawa ke muka pengadilan sebelum kematiannya pada 1979. Akan tetapi, impiannya untuk membina bangsa Aryan seakan tidak dipenuhi.

Dalam sebuah buku yang diterbitkan bertajuk Mengele: the Angel of Death in South America, seorang ahli sejarah Jorge Camarasa yang juga merupakan pakar sejarah Nazi selepas WWII cuba untuk mengumpul segala bukti mengenai aktiviti Doktor Nazi itu yang masih menjadi misteri.

Namun, selepas bercakap dengan para penduduk Candido Godoi, dia yakin bahawa Mengele telah meneruskan eksperimen genetiknya terhadap kembar selepas tamat perang dan hasilnya amat mengejutkan.

Camarasa juga mendedahkan bagaimana para penternak lembu di Argentina berjaya meningkatkan penghasilan lembu mereka selepas bekerjasama dengan Mengele. Doktor Nazi itu melarikan diri dari Argentina selepas salah seorang rakan Nazi iaitu Adolf Eichmann diculik oleh perisik Israel di sana.

Camarasa mendakwa bahawa Mengele kemudian mendapat perlindungan di Colonias Unidas, Paraguay. Pada tahun 1963, dia sering melakukan lawatan ke salah satu lagi daerah yang dipenuhi komuniti Jerman berdekatan sempadan Brazil iaitu Candido Godoi.

Tidak lama selepas itu, bandar Candido Godoi mula menyaksikan fenomena kelahiran kembar. Camarasa berpendapat bandar Candido Godoi mungkin menjadi makmal baru kepada Mengele, di mana akhirnya berjaya memenuhi impiannya untuk mewujudkan bangsa Aryan berambut perang dan bermata biru.

Terdapat banyak testimoni bahawa Mengele pernah merawat kaum wanita di bandar itu, mengikuti perkembangan kehamilan mereka, menyediakan pelbagai ubat dan kaedah rawatan yang baru.

Selain itu, Mengele juga pernah membincangkan tentang persenyawaan sperma buatan manusia dengan menyatakan dia telah melakukannya terhadap lembu dan berjaya menghasilkan kelahiran lembu kembar.

Salah seorang petani tempatan, Aloisi Finkler, memberitahu ketika ditemubual oleh Camarasa, Mengele pernah bertanya tentang penyakit yang ada pada haiwan ternakan mereka. Doktor itu juga memberi jaminan supaya tidak berasa risau kerana dia dapat menyembuhkan haiwan peliharaan mereka itu. Ketika itu Mengele dipandang tinggi dan dihormati penduduk setempat.

Seorang lagi petani iaitu Leonardo Boufler berkata bahawa Mengele pergi dari satu ladang ke ladang yang lain untuk memeriksa haiwan ternakan mereka. Doktor itu menyuntik ubat pada haiwan yang dijangkiti penyakit.

Doktor itu mendakwa dia boleh melakukan persenyawaan sperma untuk haiwan dan manusia tetapi para petani berfikir ia adalah mustahil kerana mereka pertama kali mendengar tentang perkara itu.

Akan tetapi, doktor yang pakar dalam penyelidikan untuk meningkatkan kualiti penghasilan populasi manusia itu tidak hanya menumpukan kajiannya pada haiwan sahaja.

Seorang doktor dan bekas Datuk Bandar Candido Godoi iaitu Anencia Flores da Silva berusaha untuk menyelesaikan misteri di bandar itu. Dia telah menemuduga beratus-ratus orang dan siasatannya tertumpu kepada seorang pakar perubatan yang menggelarkan dirinya sebagai Rudolph Weiss.

Doktor da Silva berkata, dalam kebanyakan testimoni yang diberikan menunjukkan ramai wanita telah menerima rawatan daripada Doktor Rudolph Weiss ini.

Doktor itu akan melawat dari rumah ke rumah dan dia akan memberikan wanita yang mempunyai masalah urat varikos dengan ubat yang dibawanya dalam botol atau dalam bentuk tablet. Doktor itu juga akan melakukan rawatan pergigian dan semua pesakitnya mendakwa doktor itu pernah mengambil sampel darah mereka.

Sebahagian besar penduduk Candido Godoi kini sedar bahawa Doktor Rudolph Weiss sebenarnya adalah Josef Mengele, seorang penjenayah perang Nazi dan merupakan tetamu yang tidak diundang ke bandar mereka selama beberapa tahun pada awal 1960-an.

Kini, lencana bandar Candido Godoi memaparkan dua identiti yang dikenali oleh pelawat yang berkunjung iaitu "Komuniti Pertanian dan Bandar Kembar". Di bandar itu juga terdapat sebuah muzium yang dinamakan sebagai House of the Twins.

Walaupun kadar kelahiran kembar adalah berbeza-beza di setiap negara iaitu 1 dalam 80 kelahiran, namun statistik 1 dalam 10 kelahiran di Candido Godoi telah membuatkan Camarasa berasa yakin dengan tuntutannya bahawa Mengele telah melakukan ujikajinya untuk menghasilkan satu bangsa terulung di sini.

Tidak ada sesiapa begitu pasti bilakah Mengele tiba di Candido Godoi tetapi kembar pertama dilahirkan pada tahun 1963, tahun di mana penduduk bandar itu pertama kali mendengar tentang kehadiran Doktor Rudolph Weiss.


5 Tasik Paling Berbahaya Di Dunia

Tasik adalah salah satu tempat paling baik di seluruh dunia untuk beristirehat bersama keluarga dan rakan-rakan. Namun, ia juga boleh menjadi pembunuh jika sesuatu seperti lava cair atau bahan radiokatif terkumpul di dalamnya.

Semua ini disebabkan oleh kejadian semulajadi dan juga perbuatan manusia yang tak bertanggungjawab. Hasilnya, alam sekitar yang sepatutnya dinikmati menjadi satu mimpi ngeri.

Tasik Ozarks adalah salah satu daripada tasik paling dahsyat di dunia dan merupakan yang paling berbahaya di Amerika Syarikat.

Tasik ini kelihatan sangat sejuk berbanding dengan tasik berbahaya lain, tetapi risiko terbunuh adalah sangat tinggi. Faktor utama bahaya tasik ini adalah kehadiran E-Coli, yang menyebabkan keracunan makanan dan penyakit maut yang lain.

Bakteria E-Coli terkumpul di Tasik Ozarks kerana kumbahan berdekatan terus mengalir ke dalam tasik.

Tasik ini adalah tasik buatan manusia terbesar di Amerika Syarikat dan ketika ini terdapat lebih daripada 5 juta orang melawatnya setiap tahun.

Lake Nyos terletak di wilayah Barat Laut Cameroon. Ia dipenuhi dengan karbon tepu yang berada di senarai ketiga di seluruh dunia dari segi letupan.

Ketika ini, Tasik Nyos adalah tasik gunung berapi yang tidak aktif dan terdapat bukti lava besar yang membendung tasik ini.

Ia sangat berbahaya airnya adalah dalam bentuk asid karbonik yang mungkin dapat membakar kulit manusia.

Ia telah menyebabkan bencana yang tidak dijangka pada tahun 1986, yang membuatkan kira-kira 1746 orang kampung berhampiran terpaksa berpindah.

Hari ini, satu letupan sahaja boleh menyebabkan tasik itu melimpah di sebilangan sungai kampung dan menyebabkan kemudaratan kepada penduduk setempat.

Tasik Jokulhlaup, yang menandakan aliran glasier, terletak di Iceland dan terbentuk akibat banjir glasier.

Tasik itu dipelihara sebagai hasil daripada pengaliran sebahagian daripada lava gunung berapi ke kawasan glasier.

Hasil akhirnya adalah ledakan hidrostatik yang menyebabkan limpahan air di atas ambang menyebabkan pembentukan tasik.

Letusan oleh Jokulhlaup sangat pesat yang boleh menyebabkan kemusnahan besar ke kawasan berdekatan dan ancaman kepada kehidupan manusia.

Tasik Kivu adalah tasik yang tersangat berbahaya yang terletak di sempadan Republik Demokratik Rwanda dan Congo.

Adalah dipercayai bahawa Tasik Kivu dipenuhi dengan banyak sisa kimia yang terdiri daripada 65 metrik kilometer padu metana dan 256 kilometer padu karbon dioksida.

Sejak tahun 1951, pencemaran telah sampai ke tahap yang sangat teruk sehinggakan pihak berkuasa telah mula mengeluarkan metana dari tasik ini.

Dan juga tapak ini digunakan secara meluas untuk pembuangan radioaktif dan jumlah sisa kimi kini boleh membunuh mana-mana manusia dalam masa beberapa saat sahaja.

Seperti namanya, Tasik Boiling atau Tasik Mendidih dianggap sebagai tasik paling berbahaya di dunia dengan suhu air kira-kira 82.2 hingga 91.7 darjah Celcius.

Terletak di Tapak Warisan Dunia Dominica, tasik itu menjangkaui jarak 76 meter. Sejak tahun 1870, terdapat banyak variasi ketinggian serta suhu air pada tasik ini.

Walau bagaimanapun, tiada siapa yang berani untuk mengukur suhu dari pusat tasik kerana rekod telah mendedahkan bahawa pusat gempa itu telah dipenuhi dengan banyak lava cair.

Tidak ada jalan langsung yang menghubungkan tasik dan jalan terdekat yang dilihat adalah sejauh 13 kilometer.


Agloe - Bandar Rekaan Atas Peta Yang Akhirnya Menjadi Realiti

Pada tahun 1930-an, sebuah bandar bernama Agloe tiba-tiba muncul dalam peta New York. Ianya terletak berdekatan laluan tanah daripada kawasan Roscoe ke Rocklanda dan berhampiran dengan Beaverkill.

Malah, jalan tersebut juga tidak pernah dilalui oleh sesiapapun. Tiada sesiapapun yang tahu bahawa kawasan bernama Agloe yang berada dalam peta tersebut sebenarnya tidak wujud kecuali pembuat peta itu sendiri.

Suatu masa dahulu, tanpa bantuan teknologi percetakan digital, menghasilkan sesuatu peta bukanlah tugas yang sukar dan murah. Syarikat yang menghasilkan peta ini perlulah teliti dalam menyemak setiap nama kawasan dan memastikan lokasinya berada pada koordinat yang betul.

Malangnya, mereka juga terpaksa berhadapan dengan pihak lain yang cuba meniru peta ciptaan mereka. Oleh itu, satu cara khas telah diwujudkan bagi memelihara hasil kerja keras mereka daripada diambil sewenang-wenangnya oleh pihak yang tidak bertanggungjawab.

Bagi memudahkan sesuatu syarikat mengenalpasti peta atau karya yang dihasilkan itu milik mereka atau tidak, mereka biasanya akan meletakkan satu tanda atau perangkap pada peta atau karya tersebut. Dalam hal ini, kawasan bertanda "Agloe" ini sengaja ditambah pada peta oleh pembuat sebenar peta ini.

Oleh itu, sekiranya terdapat peta yang dijual dan dihasilkan oleh syarikat lain yang mempunyai kawasan bernama Agloe ini, mereka dapat mengetahui dengan yakin bahawa peta tersebut telah dicuri diterbitkan dan dijual tanpa kebenaran mereka.

Selain nama kawasan palsu, ada sesetengah syarikat yang turut meletakkan nama jalan palsu atau tanda palsu bagi memudahkan mereka mengenalpasti ciptaan mereka. Perangkap-perangkap seperti ini membolehkan pencuri didakwa dengan mudah di mahkamah.

Nama Agloe ini diletakkan oleh Otto G. Lindberg, Pengarah syarikat General Drafting Co. dan pembantunya, Ernest Alpers pada tahun 1930-an ketika mereka menghasilkan peta untuk bandar New York. Mereka secara sengaja menggunakan nama Agloe, hasil campuran daripada huruf terawal nama mereka.

Beberapa tahun kemudian, sebuah organisasi ternama, Rand McNally telah mengeluarkan peta New York yang didakwa paling lengkap. Paling mengejutkan, kawasan palsu yang diberikan nama "Agloe" turut wujud dalam peta tersebut!

Otto G. Lindberg dan pembantunya terkejut dan pada masa yang sama gembira kerana mereka dengan mudahnya dapat mengenalpasti bahawa peta yang dihasilkan mereka telah dicuri. Peguam yang mewakili Rand McNally bagaimanapun tidak berpuas hati dan berusaha mencari alasan untuk mengelakkan anak guamnya disaman.

Bagi mendapatkan bukti bahawa kawasan Agloe yang tertulis di atas peta benar-benar wujud, maka peguam Rand McNally telah ke kawasan seperti yang dinyatakan dalam peta. Paling mengejutkan, beliau menemui sebuah kedai yang diberi nama "Agloe General Store".

Apabila diselidik, rupanya nama kedai tersebut diberi berdasarkan nama kawasan yang terdapat dalam peta yang dimiliki mereka yang diberikan oleh pihak Esso. Pihak Esso pula mendapat peta tersebut daripada syarikat General Drafting Co. Oleh itu, pemilik kedai itu beranggapan sekiranya Esso memanggil tempat tersebut sebagai Agloe, maka nama kedainya turut akan diberikan nama sempena nama kawasan tersebut.

Tidak dapat dipastikan apa yang terjadi mengenai kes saman antara syarikat General Drafting Co. dan Rand McNally. Namun, berdasarkan kewujudan kedai tersebut disitu, besar kemungkinan mereka akan kalah dalam pendakwaan di mahkamah. Pada masa kini, kedai tersebut sudah tidak wujud lagi.

Menariknya, 5 tahun yang lalu, kawasan bernama Agloe ini turut dimasukkan dalam Google Map di kawasan yang sama seperti peta yang dihasilkan lebih daripada 80 tahun dahulu. Namun, kini ianya tidak lagi wujud dan pihak Google telah membuangnya.

Pada tahun 2014, pihak US Geological Survey secara tidak rasminya turut memasukkan nama Agloe ini dalam sistem informasi geografi mereka. Kisah ini juga menggambarkan betapa kreatifnya orang dahulu dalam mempertahankan hak cipta karya dan produk mereka.

Namun bagi syarikat General Drafting Co. pula, mereka mungkin boleh dianggap tidak bernasib baik apabila peta mereka bukan sahaja telah dicuri, tetapi mereka juga tidak boleh menyaman si pencuri kerana secara tiba-tibanya, kawasan itu wujud dunia nyata!


8 Makanan Perlu Dielakkan Untuk Turunkan Berat Badan

Manusia zaman moden bergelut dengan masalah berat badan dan penyakit yang dikaitkan dengannya berbanding manusia pada zaman dahulu.

Ini kerana makanan yang ada pada hari ini sangatlah tidak sihat dan hanya memuaskan nafsu sahaja. Makanan yang anda makan setiap hari boleh memberikan kesan yang sangat besar kepada berat badan.

Makanan seperti minyak kelapa dan telur dapat membantu mengurangkan berat badan. Tetapi makanan yang diproses dan ditapis, boleh menyebabkan pertambahan berat badan dengan mudah.

iluminasi.com kongsikan 8 makanan yang perlu dielakkan jika anda ingin kurangkan berat badan.

Ubi kentang adalah makanan yang sihat dan mengenyangkan, tetapi kentang goreng dan kerepek kentang tidak. Kedua-dua jenis makanan dari sumber kentang ini sangat tinggi kalori dan mudah untuk anda makan terlalu banyak.

Dalam kajian pemerhatian, memakan kentang goreng dan kerepek kentang dikaitkan dengan kenaikan berat badan.

Satu kajian juga mendapati bahawa kerepek kentang boleh menyumbang kepada peningkatan berat badan bagi setiap hidangan berbanding makanan lain.

Kentang goreng pula digoreng dalam minyak yang banyak sekaligus menambahkan kalori dengan mudah.

Malah kentang bakar, panggang atau kentang goreng mungkin mengandungi bahan penyebab kanser yang dikenali sebagai acrylamides. Oleh itu, sebaiknya-baiknya makan kentang biasa yang direbus.

Minuman bergula seperti soda, adalah salah satu makanan yang paling tidak sihat di Bumi. Ia sangat dikaitkan dengan kenaikan berat badan dan boleh mendatangkan kesan buruk apabila diambil dalam jumlah yang berlebihan.

Walaupun minuman bergula mengandungi banyak kalori, otak anda tidak mengesannya seperti mana makanan pepejal.

Kalori cair bergula tidak membuatkan anda berasa kenyang dan anda tidak akan makan makanan dalam jumlah yang kurang untuk mengimbangi pengambilan kalori secara keseluruhan.

Sebaliknya, anda akan menambah kalori melebihi pengambilan biasa anda. Jika anda serius ingin kuruskan badan, anda harus berhenti daripad minum minuman bergula sepenuhnya.

Roti putih dihasilkan melalui penapisan yang tinggi dan sering mengandungi banyak gula tambahan. Ia memiliki indeks glisemik (GI) yang tinggi dan boleh meningkatkan kadar gula darah anda.

Satu kajian melibatkan 9,267 orang mendapati bahawa memakan dua keping (120 gram) roti putih sehari dikaitkan dengan risiko berat badan sebanyak 40% dan obesiti.

Mujurlah terdapat banyak alternatif yang sihat bagi menggantikan roti gandum biasa seperti roti penuh gandum.

Walau bagaimanapun, perlu diingat bahawa semua roti gandum mengandungi gluten.

Kebanyakan jus buah-buahan yang anda dapati di pasar raya hanya mempunyai sedikit persamaan sahaja dengan buah-buahan sebenar.

Jus buah adalah minuman yang diproses dan ditambah gula. Malah, ia boleh mengandungi jumlah gula seperti mana air soda, dan mungkin lebih.

Juga, jus buah biasanya tidak mengandungi serat dan tidak memerlukan kunyahan.

Ini bermakna bahawa segelas jus oren tidak akan mempunyai kesan seperti mana oren sebenar, menjadikannya mudah untuk diminum kuantiti yang banyak dalam masa yang singkat.

Jika anda ingin minum jus buah-buahan, pilihan terbaik adalah menghasilakannya sendiri menggunakan buah-buahan sebenar.

Pastri, biskut dan kek biasanya penuh dengan bahan-bahan yang tidak sihat seperti gula tambahan dan tepung halus.

Makanan seperti ini juga mungkin mengandungi lemak trans buatan, yang sangat berbahaya dan dikaitkan dengan banyak penyakit.

Kesemua makanan ini tidak begitu mengenyangkan dan anda mungkin akan menjadi lapar semula dengan cepat selepas memakan makanan berkalori tinggi dan rendah nutrien ini.

Oleh itu, membuatkan anda makan dalam jumlah yang banyak. Sekiranya anda ingin sesuatu yang manis, cuba untuk makan sekeping coklat gelap (dark chocolate).

Bagi yang tak tahu, setiap 1 gram karbohidrat dan protein masing-masing mengandungi 4 kalori, dan 1 gram lemak pula mengandungi 9 kalori. Disebabkan ini lemak lebih mudah menyumbang kepada tinggi kalori sekaligus menggemukkan.

Namun, alkohol juga mengandungi kalori iaitu 7 kalori bagi setiap gram, lebih tinggi daripada karbohidrat dan protein.

Minum alkohol dalam jumlah sederhana tidak memberi apa-apa masalah kepada berat badan namun jika diminum secara berlebihan, ia dikaitkan dengan kenaikan berat badan.

Jenis alkohol juga memainkan peranan di mana bir boleh menyebabkan pertambahan berat badan.

Siapa tak sukakan ais krim, kan? Namun, ia adalah makanan yang sangat tidak sihat. Air krim mengandungi tinggi kalori dan kebanyakannya ditambah dengan gula yang sangat banyak.

Memakan ais krim sekali sekala adalah tidak mengapa, namun masalah akan timbul kerana ia mudah dimakan dengan begitu banyak sekaligus.

Jika anda terlalu teringin makan ais krim, cuba untuk beli dalam kuantiti sedikit dan jangan simpan di dalam peti sejuk. Ini akan membuatkan anda berasa ingin makan lebih, sekaligus menggemukkan.

Seperti yang dijelaskan di atas, makanan dengan gula tambahan sangat membantu kenaikan berat badan. Malah, gula tambahan adalah antara salah satu perkara yang paling teruk dalam diet dunia moden.

Jumlah gula tambahan yang berlebihan telah dikaitkan dengan beberapa penyakit paling serius di dunia hari ini. Makanan yang tinggi dalam gula tambahan biasanya memberikan sejumlah "kalori kosong" yang sangat tinggi dan langsung tidak mengenyangkan,

Contoh makanan yang mungkin mengandungi sejumlah besar gula tambahan termasuklah bijirin sarapan manis, bar granola dan yoghurt rendah lemak berperisa .

Anda harus berhati-hati apabila memilih makanan "rendah lemak" atau "tiada lemak". Ini kerana pengeluar sering menambah banyak gula untuk menggantikan rasa yang hilang apabila lemak tidak digunakan.

Makanan "rendah lemak" dan "tiada lemak" tak semestinya baik, oleh itu sentiasa semak fakta nutrisi di pek makanan untuk memastikan ia juga rendah gula tambahan.


Hina Nabi Muhammad S.A.W Dan Agama Bukan Lagi Kebebasan Bersuara di Eropah

Mahkamah Hak Asasi Manusia Eropah telah memerintahkan bahawa memfitnah Nabi Muhammad S.A.W adalah sesuatu yang ditafsirkan sebagai "melampaui batasan yang dibenarkan dari perdebatan objektif" dan dengan itu melampaui batasan kebebasan berekspresi.

Keputusan yang dibuat tersebut mendapati bahawa sabitan jenayah seorang wanita Austria dan denda bagi kenyataannya menuduh Nabi Muhammad berkenaan dengan pedofilia tidak melanggar haknya untuk berucap secara bebas.

Wanita itu, yang dinamakan sebagai "S" oleh mahkamah, telah mengadakan seminar mengenai Islam pada tahun 2008 dan 2009 untuk Parti Bebas Kebebasan (FPO) di mana dia membincangkan tentang perkahwinan Nabi Muhammad S.A.W dengan isterinya, Aisha dan mendakwa bahawa baginda adalah seorang "pedofil".

Mahkamah Austria menjatuhkan hukumannya terhadap doktrin agama yang menghina pada 2011 dan didenda RM2,230, penghakiman yang dilakukan atas dua rayuan.

Satu kenyataan telah dikeluarkan mengatakan bahawa Puan S merayu tetapi Mahkamah Rayuan Vienna mengekalkan keputusan itu pada bulan Disember 2011 dan permintaan pembaharuan prosiding telah ditolak oleh Mahkamah Agung pada 11 Disember 2013,.

Mengenai keputusan hari ini, Konvensyen Eropah mengenai Hak Asasi Manusia (ECHR) berkata ia "mendapati khususnya bahawa mahkamah domestik secara menyeluruh menilai konteks yang lebih luas penyataan pemohon dan dengan berhati-hati mengimbangi haknya terhadap kebebasan bersuara dengan hak orang lain untuk memiliki perasaan keagamaan mereka dilindungi, dan berkhidmat dengan sah akan matlamat dalam memelihara kedamaian agama di Austria. "

Mahkamah telah dibicarakan dengan mempertimbangkan penyata menjadi persoalan sebagai melampaui batasan yang dibenarkan dari perdebatan objektif dan mengklasifikasikannya sebagai serangan yang menyakitkan terhadap nabi bagi umat Islam, yang dapat membangkitkan prasangka dan menimbulkan perdamaian berisiko.

Kepercayaan agama mesti tertakluk kepada kritikan dan penolakan menurut, tetapi apabila kenyataan mengenai agama melampaui penafian kritikal dan berkemungkinan menyebabkan intoleransi agama, negara dapat mengambil tindakan tegas yang sesuai, kata pengadilan.

'A'ishah, ibu kepada orang-orang yang beriman, adalah satu-satunya dara yang Nabi Muhammad S.A.W pernah berkahwin.

Profesor Jasser Auda, seorang Profesor Undang-undang Islam di Carleton University di Ottawa dan seorang Ahli Pengasas dan Lembaga Kesatuan Antarabangsa Ulama Muslim berkata bahawa Aisha telah berkahwin dengan Nabi Muhammad S.A.W ketika beliau berusia 16 atau 17 tahun, dan bukan berumur 9 tahun.

Anda boleh rujuk artikel "Ini Hujah Membuktikan Umur Sebenar Perkahwinan Aisyah Dengan Rasulullah S.A.W" berkenaan dengan berapa usia A'ishah ketika bernikah dengan Nabi Muhammad S.A.W.


Struve Geodetic Arc: Jaringan Sepanjang 2820km Yang Dapat Mengukur Saiz Bumi Secara Tepat Buat Kali Pertama

Seiringan dengan perubahan zaman, kita sudah memiliki banyak kemajuan sains dan teknologi yang dapat membantu para saintis dan astronomer untuk mengkaji lebih mendalam mengenai bumi, contohnya seperti mengira saiz dan diameter bumi.

Pernahkan anda terfikir bagaimanakan saiz dan diameter bumi yang kita duduki sekarang diukur satu ketika dahulu? Dengan ketiadaan satelit pada ketika itu, ianya pasti bukanlah tugas yang mudah. Walau bagaimanapun, ianya bukanlah mustahil apabil saintis berjaya menemui kaedah dan metodologi yang sesuai.

Daripada kawasan pesisir pantai bahagian utara Norway sehinggalah kawasan pantai selatan Ukraine, terdapat ratusan batu bertanda yang membentuk sebuah jaringan yang dikenali sebagai Struve Geodetic Arc.

Keseluruhan jaringan batu bertanda ini meliputi kawasan daripada Hammerfest (Norway) di tepi Lautan Artik ke Nekrasivka (Ukraine) melangkaui Laut Hitam. Secara keseluruhannya, jaringan batu bertanda ini membentuk satu garisan yang mempunyai kepanjangan 2820km yang melalui pelbagai wilayah kekuasaan yang kini dimiliki oleh 10 buah negara.

Jaringan yang dikenali sebagai Struve Geodetic Arc ini merupakan hasil usaha seorang saintis Russia yang lahir di Jerman bernama Friedrich Georg Wilhelm von Struve. Usaha pembinaan batu bertanda ini mengambil masa selama 39 tahun antara tahun 1816 dan 1855 untuk mengkaji bentuk bumi dan mengira saiznya.

Usaha kaji selidiknya selama berpuluh tahun ini berjaya menghasilkan ukuran tepat sudut meridian (meridian arc) yang kemudiannya boleh digunakan untuk mengira diameter sebenar bumi. Dalam istilah matematik, sudut meridian bermaksud jarak antara dua lokasi yang mempunyai longitud yang sama.

Pengukuran saiz dan bentuk bumi merupakan antara masalah besar yang cuba diselesaikan oleh para saintis sejak berabad lamanya. Pada abad ke-2 SM, seorang ahli  astronomer dan matematik terkenal Greek bernama Eratosthenes telah memperkenalkan kaedah untuk mengira ukuran jejari (radius) bumi.

Kaedah mengira jejari bumi itu dilakukan dengan mengira satu bahagian daripada sudut meridian dan membandingkannya dengan ukuran panjang (ukur lilit atau Circumference) yang dikira berpandukan sudut daripada pusat bumi. Sekiranya jarak dan sudut ini diketahui, jarak jejari dan diameternya boleh dikira dengan mudah.

Eratosthenes mengira jarak ukur lilit ini dengan mengambil masa yang diperlukan untuk sesuatu kenderaan bergerak dalam satu jarak yang direkodkan. Sementara itu, sudunya pula dikira denga mencatatkan perbezaan ketinggian kedudukan matahari pada dua lokasi yang berbeza ini.

Walaupun kadar ketepatan kaedah yang digunakan tidak begitu tinggi, beliau dapat mengira ukuran jejari bumi pada kadar ketepatan 1%. Selepas 2 ribu tahun kemudian, kaedahnya melalui pemerhatian ini masih dianggap sebagai kaedah yang masih relevan untuk menentukan saiz bumi. Hanya yang ditambah baik adalah kaedah mengiranya sahaja.

Pada abad ke-16, teknik pengukuran baru yang dipanggil "triangulasi" dibangunkan dengan menggunakan hanya jarak pendek yang diperlukan untuk diukur dengan tepat, sementara jarak jauh dapat ditentukan dengan menggunakan rantai segitiga yang bersambung.

Kaedah Triangulasi membolehkan ahli astronomi dan ahli kartografi untuk mengukur jarak jauh yang mencecah beratus-ratus dan beribu-ribu kilometer. Pada abad ke-18, banyak batu bertanda telah dibina di seluruh Eropah, tetapi batu bertanda Struve adalah yang jaringan yang paling panjang dan kekal selama lebih dari satu abad.

Ia juga merupakan ukuran yang paling tepat, menghasilkan hanya perbezaan 4 mm untuk setiap 1 km. Dalam erti kata lain, menggunakan jaringan Struve ini, radius bumi dikira dengan perbezaan hanya 223 meter dari nilai sebenarnya.

Secara keseluruhannya, terdapat 258 batu bertanda yang dibina untuk projek ini yang akan menyambungkan 259  titik triangulasi. Sewaktu dibina dahulu, batu-batu ini hanya melangkaui dua buah negara iaitu Kesatuan Sweden-Norway dan Empayar Russia.

Walau bagaimanapun, perubahan sempadan politik menyaksikan ianya kini terletak dalam 10 buah negara iaitu Norway, Sweden, Finland, Russia, Estonia, Latvia, Lithuania, Belarus, Ukraine dan Moldavia.

Setiap batu bertanda ini juga mempunyai keunikannya yang tersendiri. Rekabentuknya juga ada yang berlainan antara satu sama lain, ada yang hanya diletakkann batu sahaja, ada yang diletakkan papan tanda, ada yang dibina sebuah monumen dan sebagainya.

Daripada 259 batu bertanda yang asal, 34 daripadanya telah diisytiharkan sebagai Tapak Warisan Dunia oleh pihak UNESCO.


6 Kanak-Kanak Bawah Umur Yang Dilatih Menjadi Pembunuh Upahan Profesional

Walaupun sukar untuk dipercayai, tetapi ada pembunuh upahan profesional di kalangan kanak-kanak bawah umur. Sama seperti orang dewasa, mereka dilatih untuk menjadi mahir.

Ada antara mereka yang sudah membunuh puluhan orang sebelum ditangkap atau terbunuh. Kebanyakan orang tidak menyangka seorang kanak-kanak itu mampu melakukan pembunuhan, memudahkan lagi pembunuh upahan bawah umur untuk melakukan tugasan mereka. Berikut adalah beberapa pembunuh upahan bawah umur yang terkenal.

Edgar Jimenez Lugo (aka El Ponchis) adalah seorang pembunuh upahan yang kejam dari Kartel di Pasifik Selatan, Mexico. Dia dikenali kerana sering menculik dan menyeksa mangsanya sebelum memotong leher mereka menggunakan pisau.

Lugo disyaki telah mengambil bahagian dalam lebih daripada 300 pembunuhan setelah melakukan pembunuhan pertamanya pada usia 11 tahun. Segalanya berakhir pada tahun 2010 apabila dia dan kakaknya ditangkap di lapangan terbang Mexico.

Dia yang berusia 14 tahun ketika ditangkap, ingin terbang ke Tijuana sebelum ke Amerika untuk menemui ibunya di San Diego. Lugo hanya dihukum penjara selama tiga tahun kerana bersalah memenggal kepala empat orang ahli kumpulan lawan dan membuang mayat mereka di bawah jambatan.

Setelah dibebaskan, dia melarikan diri ke Amerika Syarikat kerana dia telah menjadi sasaran bunuh oleh kumpulan musuhnya di Mexico. (sumber)

The Wolf Boys adalah pasukan kecil yang terdiri daripada dua orang remaja iaitu Gabriel Cardona dan Rosalio Reta. Kedua-duanya adalah warganegara Amerika tetapi bekerja untuk kartel dadah Los Zetas di Mexico.

Cordona telah menyertai kartel itu pada 2004 ketika berusia 17 tahun. Dia menerima latihan tempur dari anggota kartel dan tentera upahan Colombia sebelum diajar menjadi pembunuh upahan profesional.

Menggunakan kelebihan sebagai warganegara, Cardona sering mengembara ke Amerika untuk melakukan serangan terhadap musuh kartelnya. Dia memperoleh gaji asas sebanyak USD 500 (RM 2037) seminggu dan dibayar sehingga USD 10,000 (RM 40,750) bagi setiap pembunuhan.

Di Mexico, Cardona telah dinaikkan pangkat menjadi komander. Menggunakan kedudukannya itu, Cardona merekrut Reta, rakan baiknya sejak zaman kanak-kanak. Reta lebih kejam berbanding Cardona kerana pernah membunuh seorang lelaki di hadapan isteri dan anaknya. Ketika ditangkap, Reta dengan bangga memberitahu bahawa pernah memberi makan musuhnya kepada seekor harimau putih.

Cardona akhirnya ditangkap di Laredo, Texas, pada tahun 2006. Tidak lama selepas itu Reta pula ditangkap di Mexico dan diekstradisi ke Amerika untuk dibicarakan. Caedona dijatuhkan hukuman 80 tahun penjara kerana bersalah membunuh empat orang manakala Reta pula dikenakan hukuman 70 tahun penjara. Reta disyaki telah membunuh lebih daripada 30 orang. (sumber)

Seorang remaja lelaki yang hanya dikenali sebagai Frijolito (bermaksud "Kacang Kecil") adalah pemimpin geng dadah Los del Ave di Colombia. Dia juga disyaki bertanggangjawab ke atas lebih daripada 30 kematian di negara itu.

Frijolito juga obses tentang menjadi seorang pembunuh upahan. Gelaran Frijolito itu diinspirasikan oleh sebuah novel di mana plot kisahnya berkisarkan tentang seorang pembunuh bersiri di Colombia.

Pada 2 Februari 2017, pihak polis Colombia telah berjaya menangkap seorang budak lelaki berusia 17 tahun yang disyaki adalah Frijolito. Budak lelaki itu adalah seorang pembunuh kejam yang memulakan karier membunuhnya seawal usia 12 tahun.

Dia telah dihantar ke pusat tahanan remaja dan akan ditahan di sana sehingga mencapai usia 18 tahun sebelum dipindahkan ke penjara yang lebih sesuai. (sumber)

Pada tahun 2010, seorang peniaga ganja berusia 15 tahun iaitu Santre Sanchez Gayle (aka Riot) telah menembak mati Gulistan Subasi yang berusia 26 tahun. Gayle pergi ke rumah Subasi di Hackney, London Timur dan menembak wanita itu ketika dia sedang membuka pintu. Ketika kejadian Subasi sedang bersiap untuk menyambut hari jadi anak lelakinya.

Gayle melarikan diri dari tempat kejadian tetapi kejadian itu berjaya dirakam CCTV. Pada mulanya, pihak polis gagal mengecam pelaku yang menembak Subasi. Akan tetapi, Gayle terlalu bangga dan menceritakan tentang pembunuhan itu kepada seorang rakan yang lain.

Rakannya itu kemudian telah melaporkan kejadian itu kepada pihak polis dan Gayle diberkas dengan segera. Tidak lama selepas itu lelaki yang mengupah Gayle iaitu Izak Billy turut ditahan.

Apa yang lebih malang lagi ialah Gayle hanya menerima bayaran sebanyak £ 200 dari £ 2000 yang dijanjikan oleh Billy. Mereka berdua telah dipenjarakan seumur hidup. Gayle mesti berada di penjara selama 20 tahun sebelum layak diberikan parol sementara Billy pula selama dijatuhkan hukuman selama 22 tahun. (sumber)

Gakirah Barnes (aka K.I) berusia 14 tahun ketika dia melakukan pembunuhan pertamanya. Remaja perempuan itu disyaki membunuh mangsanya yang kedua sebelum dia sendiri dibunuh pada April 2014. Kedua-dua pembunuhan yang dilakukannya itu bertujuan membalas dendam atas kematian rakan-rakan kumpulan samsengnya.

Barnes adalah ahli geng Fly Boy dan sering terlibat dalam pergaduhan kawasan antara Tookaville (gelaran wilayah yang dikuasai Fly Boy) dan O'Block, wilayah pesaing mereka yang terletak di Chicago.

Tookaville dan O'Block dinamakan sempena Shondale "Tooka" Gregory dan Odee Perry, dua anggota geng yang terbunuh semasa perebutan kawasan. Odee Perry telah dibunuh oleh Barnes sendiri.

Pada 11 April 2014, Barnes sedang berjalan kaki seorang diri apabila seorang individu tidak dikenali muncul dan menembaknya hingga mati. Ketika itu dia berusia 17 tahun. Sebelum ini, dia dikenali sebagai seorang yang suka menghebahkan kejayaannya membunuh dan meratap kematian rakan gengnya di media sosial.

Dia juga pernah disebut dalam salah satu video rap sebagai "Young Killa". Selepas kematiannya, rakan-rakan Barnes telah memperingatinya dengan memaparkan beberapa gambarnya memegang senjata dalam media sosial mereka. (sumber)

Pada 4 Februari 2013, pihak berkuasa Mexico telah menahan Jorge Armando Moreno Leos yang berusia 13 tahun kerana terlibat dalam aktiviti geng jenayah. Moreno Leos merupakan seorang pembunuh upahan dan telah mengaku terlibat dalam 10 pembunuhan.

Walau bagaimanapun, dia tidak boleh didakwa kerana masih di bawah umur. Dia kemudian dihantar ke pusat juvana tetapi dibebaskan kerana berusia di bawah 14 tahun.

Akan tetapi, kebebasan Moreno Leos itu tidak bertahan lama kerana dia telah dibunuh kurang daripada sebulan selepas dibebaskan. Pembunuh yang tidak dikenali telah membawanya dan lima orang lagi (empat wanita dan seorang lelaki) ke tepi lebuh raya dan ditembak mati.

Identiti lima orang mangsa bersamanya tidak dapat dikenali dengan segera, namun salah seorang daripada wanita yang mati itu disyaki ibu kepada Moreno Leos. (sumber)


Jamestown - Penempatan Pertama Penjelajah Inggeris di Amerika

Lebih seratus tahun selepas pelayaran bersejarah Christopher Columbus pada tahun 1492, kira-kira 100 orang Inggeris telah meninggalkan England pada penghujung Disember tahun 1606 untuk memulakan pelayaran bersama 3 buah kapal.

Pada penghujung April tahun berikutnya, mereka tiba akhirnya tiba di Teluk Chesapeake (Chesapeake Bay). Kira-kira sebulan kemudian, pada 14 Mei 1607, mereka membina penempatan pertama orang Inggeris di tanah yang dikenali sebagai Amerika Syarikat pada masa kini.

Penempatan ini dibina di kawasan semenanjung Sungai James yang dikawasan yang kini dikenali sebagai Williamsburg, Virginia. Penempatan mereka ini diberi nama Jamestown, sempena nama Raja mereka King James I yang telah memberi bantuan dalam misi penjelajahan.

Benar, misi penjelahan ini adalah usaha mereka mencari sumber emas dan perak di seluruh dunia. Selain itu, misi ini juga bertujuan untuk mencari laluan ke Lautan Pasifik bagi membolehkan mereka memperluaskan perdagangan dengan negara-negara Asia Timur.

Tidak lama selepas mereka membina penempatan, mereka turut membina kubu-kubu pertahanan bagi mempertahankan kawasan tersebut daripada pihak "musuh", terutamanya orang asli penduduk asal disitu. Selain itu, mereka turut risau akan kemungkinan serangan daripada orang Sepanyal yang sudah membina penempatan di Florida.

Beberapa tahun pertama ternyata merupakan tempoh yang sangat sukar bagi kumpulan penjelajah ini. Selain serangan daripada pihak musuh, mereka juga menghadapi masalah kekurangan makanan dan pelbagai kelengkapan lain daripada England.

Selain itu, sejenis wabak penyakit yang menyerang kawasan ini telah menyebabkan 90% orang pendatang ini terbunuh. Walau bagaimanapun, penghantaran pelbagai barangan dan juga pendatang-pendatang baru dari England ke kawasan ini menyaksikan kawasan penempatan ini terus bertahan.

Setelah beberapa dekad lamanya, kumpulan penjelajah ini semakin bertambah dan komuniti mereka juga semakin membesar. Malah, kawasan ini juga telah dijadikan sebagai pusat pentadbiran penjelajah Inggeris. Sewaktu zaman puncaknya, kawasan penempatan ini mempunyai sekitar 500 orang penduduk.

Pada tahun 1600-an, telah berlaku banyak perselisihan antara kumpulan penjelajah ini dengan komuniti orang asli tempatan. Percanggahan hebat antara dua kumpulan ini juga membawa kepada peristiwa Pemberontakan Bacon's pada tahun 1676 yang menyaksikan sebahagian besar pekan Jamestown ini telah  dibakar.

Beberapa peristiwa kebakaran ini menyebabkan kawasan penempatan ini mula dipindahkan ke kawasan yang lebih tinggi. Kawasan penempatan baru ini kemudiannya diberikan nama Williamsburg. Lama-kelamaan, penduduk di Jamestown mula menurun secara mendadak memandangkan penduduk memilih untuk berpindah keluar daripada situ.

Pada lewat abad ke 19, bandar Jamestown kembali menjadi tumpuan sebagai kawasan bersejarah. Pemilik kawasan ini telah bermurah hati untuk mendermakan kawasan seluas 22.5 hektar ini termasuklah menara gereja disini yang dibina pada abad ke 17.

Kini, Jamestown diiktiraf sebagai Tapak Bersejarah Negara. Pengunjung yang datang ke sini dapat melihat secara dekat binaan asal James Fort yang dibina pada tahun 1607, menara gereja binaan abad ke 17, muzium dan pelbagai tinggalan sejarah lain di kawasan ini.


Torres de Colón, Bangunan Yang Dibina Daripada Bahagian Atas Ke Bawah

Di Madrid, Sepanyol terdapat sebuah bangunan berkembar yang dikenali masyarakat tempatan sebagai "El Enchufe" yang bermaksud plug kerana bahagian atas bangunan ini terdapat sebuah binaan yang berbentuk seperti plug elektrik. Secara rasminya, bangunan ini diberi nama  “Torres de Colón”.

Walau bagaimanapun, ada sesetengah penduduk tempatan menganggapnya sebagai bangunan terburuk di Madrid. Dengan warna hijau pada bahagian atas dan warna tembaga di bahagian utama badannya seolah-olah nampak begitu buruk dan mencacatkan pemandangan di bandar ini.

Namun, disebalik semua kritikan ini, bangunan ini menjadi bangunan ikonik di bandar ini sejak ia siap dibina pada tahun 1976. Walaupun hanya dilihat sebagai bangunan biasa, cara pembinaannya suatu ketika dahulu yang begitu unik menjadi perbualan orang ramai terutamanya golongan profesional seperti jurutera dan arkitek.

Tidak seperti proses pembinaan bangunan lain yang dibina daripada tapak di bahagian bawah, pembinaan bangunan Torres de Colón ini sebaliknya dimulakan daripada bahagian atas ke bawah. Ianya merupakan antara bangunan terawal yang dibina dengan menggunakan kaedah sebegini.

Pada peringkat awal, dua buang tiang gergasi yang membentuk asas bangunan ini diletakkan di lokasi pembinaan. Kemudian, bahagian paling atas yang sudah siap dibina ditarik menggunakan kabel keluli agar tergantung di bahagian atas. Satu-persatu tingkat akan dibina di bawah kemudian di tarik ke atas.

Sementara itu, bahagian tapak yang mempunyai ketinggian 3 tingkat pula dibina bermula daripada bawah seperti biasa. Apabila keseluruhan struktur bangunan ini sudah siap, barulah bahagian puncak bangunan yang berbentuk plug itu ditambah.

Menurut pasukan jurutera yang membangunkan bangunan ini, teknik pembinaan yang bermula daripada atas ke bawah didakwa dapat menjimatkan masa dan tenaga. Dalam teknik pembinaan ini, setiap tingkat bangunan ini akan dibina di bawah. Setelah siap, satu kabel keluli akan digunakan untuk menarik bahagian binaan tersebut agar bersambung dengan bahagian atas yang sudah siap.

Dengan teknik ini para pekerja boleh bekerja daripada bawah dan segala bahan-bahan pembinaan tidak perlu diangkut ke atas. Hanya bahagian bangunan yang sudah siap sahaja akan ditarik ke atas. Daripada segi keselamatan juga, risiko keselamatan dapat dikurangkan kerana pekerja tidak perlu bekerja di tempat yang tinggi.

Walaupun teknik pembinaan daripada atas ke bawah ini dianggap unik dan pelik, terdapat beberapa bangunan yang terkemudiannya turut dibina dengan konsep sebegini. Antara bangunan lain di seluruh dunia yang dibina dengan konsep sebegini adalah Central Bank of Ireland, Dublin dan Standard Bank Centre di Johannesburg, Afrika Selatan.

Di Jepun, sebuah syarikat bernama Kajima telah mengguna pakai cara pembinaan bangunan daripada atas ke bawah ini. Malah, mereka turut memperkenalkan satu sistem dan teknologi yang dikenali sebagai "automatic uprising construction by advanced technique" atau singkatannya AMURAD.

Dengan teknologi AMURAD ini, setiap tingkat bangunan akan dibina satu persatu. Apabila satu tingkat sudah siap dibina, ianya akan ditarik ke atas menggunakan sistem  rangkaian jek hidraulik berkomputer. Setiap jek ini mampu menampung beban sehingga 600 tan dan untuk menaikkan setiap tingkat, mereka memerlukan 10 jek hidraulik.

Menurut syarikat ini, dengan membina bangunan menggunakan cara ini, mereka dapat mengurangkan waktu bekerja selama hampir 30% kerana para pekerja tidak lagi perlu ke atas dan boleh bekerja dari bawah. Selain itu, mereka juga dapat mengurangkan risiko kemalangan bekerja di tempat tinggi.

Walau bagaimanapun, proses membina bangunan yang bermula daripada atas ke bawah ini turut mempunyai kekurangannya. Menurut syarikat ini, cara pembinaan sebegini hanya sesuai untuk pembinaan bangunan yang tidak terlalu tinggi dan hanya sesuai untuk pembinaan bangunan yang mempunyai maksimum 15 tingkat kerana masalah beban.